Vakatekivu 36 | iVolatabu ena Internet | Vakadewa ni Vuravura Vou\nKawa nei Iso (1-30)\nNodra tui kei na turaga mai Itomi (31-43)\n36 Qo na itukutuku kei Iso, oya o Itomi.+ 2 O Iso e lai tauri rau na watina vei ira na goneyalewa ni Kenani: O Eta+ na luvei Eloni na Itaiti+ kei Aolipama+ na luvei Ena, e makubui Sipioni na Aivaiti, 3 kei Pasemaca+ na luvei Isimeli, e ganei Nepeioci.+ 4 Sa qai luvei Iso vei Eta o Elifasi, ia o Pasemaca e vakasucumi Riueli, 5 qai vakasucumi Jiusi, Jalami, kei Kora+ o Aolipama. Qo o iratou na tagane eratou luvei Iso, eratou sucu ena vanua o Kenani. 6 Oti oya e kauti ratou na watina o Iso, na luvena tagane kei na luvena yalewa, o ira kece na nona lewenivale, na nona qelenisipi, kei na nona manumanu tale eso, kei na iyau kece e kumuna+ ena vanua o Kenani, e gole yani ina dua tale na vanua e yawa mai vei Jekope na tacina.+ 7 Ni sa rui levu na nodrau iyau, e dredre kina me rau vakaitikotiko vata ga, sa sega kina ni rauti rau na vanua erau tiko* kina ena vuku ni nodrau qelenimanumanu. 8 Mani lai vakaitikotiko o Iso ena veiulunivanua ena yasayasa o Sia.+ O Iso ga o Itomi.+ 9 Qo na itukutuku kei Iso, na tamadra na kai Itomi ena veiulunivanua ena yasayasa o Sia.+ 10 Qo na yacadra na tagane era luvei Iso: O Elifasi na luvei Eta na wati Iso, o Riueli na luvei Pasemaca na wati Iso.+ 11 O iratou na luvei Elifasi o Temani,+ Omari, Sifo, Katami, kei Kinasi.+ 12 O Elifasi na luvei Iso e qai mai watina lailai o Timina. Mani luvena vei Elifasi o Amaleki.+ O iratou qo na luvei Eta, na wati Iso. 13 Qo o iratou na tagane eratou luvei Riueli: O Neaca, Sira, Sama, kei Misa. O iratou qo na luvei Pasemaca+ na wati Iso. 14 Qo o iratou na tagane eratou luvei Iso vei Aolipama: O Jiusi, o Jalami, kei Kora. O Aolipama e wati Iso, e luvei Ena, e makubui Sipioni. 15 Qo o iratou na turaga* eratou kawa i Iso:+ Eratou luvei Elifasi, na ulumatua i Iso: Na Turaga o Temani, na Turaga o Omari, na Turaga o Sifo, na Turaga o Kinasi,+ 16 na Turaga o Kora, na Turaga o Katami, kei na Turaga o Amaleki. O iratou qo na kawa i Elifasi+ eratou turaga ena vanua o Itomi. O iratou qo na luvei Eta. 17 Qo o iratou na tagane eratou luvei Riueli, na luvei Iso tagane: Na Turaga o Neaca, na Turaga o Sira, na Turaga o Sama, kei na Turaga o Misa. O iratou qo na kawa i Riueli eratou turaga ena vanua o Itomi.+ O iratou qo na luvei Pasemaca, na wati Iso. 18 Qo o iratou na tagane eratou luvei Aolipama, na wati Iso: Na Turaga o Jiusi, na Turaga o Jalami, kei na Turaga o Kora. O iratou qo na turaga eratou kawa i Aolipama na wati Iso, na luvei Ena yalewa. 19 Qo o ira na tagane era luvei Iso, qo tale ga na nodra turaga. O koya o Itomi.+ 20 Qo o iratou na tagane eratou luvei Sia na Oraiti eratou lewenivanua:+ O Lotani, o Sopali, o Sipioni, o Ena,+ 21 o Tisoni, o Esa, kei Tisani.+ Qo na nodratou turaga na Oraiti eratou kawa i Sia, ena vanua o Itomi. 22 O rau na tagane erau luvei Lotani o Iri kei Emami, ia e ganei Lotani o Timina.+ 23 Qo o iratou na tagane eratou luvei Sopali: O Alivani, o Maneaca, o Ipali, o Sifo, kei Onama. 24 Qo o rau na tagane erau luvei Sipioni:+ O Eya kei Ena. O Ena ga qo e kunea na waikatakata mai na vanua talasiga ena gauna e vakatawa tiko kina na asa nei tamana o Sipioni. 25 O rau qo erau luvei Ena: O Tisoni kei Aolipama na luvei Ena yalewa. 26 Qo o iratou na tagane eratou luvei Tisoni: O Emitani, o Esipani, o Icirani, kei Kirani.+ 27 Qo o iratou na tagane eratou luvei Esa: O Pilani, o Sevani, kei Akane. 28 Qo o rau na tagane erau luvei Tisani: O Usa kei Erani.+ 29 Qo na nodratou turaga na Oraiti: Na Turaga o Latani, na Turaga o Sopali, na Turaga o Sipioni, na Turaga o Ena, 30 na Turaga o Tisoni, na Turaga o Esa, kei na Turaga o Tisani.+ Qo na nodratou turaga na Oraiti e cavuti yadudua na yacadratou, eratou turaga ena vanua o Sia. 31 Qo o iratou na tui eratou veiliutaki ena vanua o Itomi+ ni se sega ni liutaki ira na Isireli*+ e dua na tui. 32 E veiliutaki e Itomi o Pela na luvei Piori, na yaca ni koro e veiliutaki kina o Tinapa. 33 Ni mate o Pela, e qai veiliutaki o Jopapa na luvei Sira mai Posira me kena isosomi. 34 Ni mate o Jopapa, e tekivu veiliutaki o Usami mai na nodra vanua na kai Temani. E sosomitaki Jopapa o koya. 35 Ni mate o Usami, e sosomitaki koya ena veiliutaki o Etati na luvei Pitati. O koya ga qo a vakavuai ira na kai Mitiani+ ena vanua o Moapi, na yaca ni nona koro o Evici. 36 Ni mate o Etati, e qai veiliutaki o Samila mai Masirika me kena isosomi. 37 Ni mate o Samila, e qai veiliutaki o Saula mai Riopoci donuya na Uciwai. E sosomitaki Samila o koya. 38 Ni mate o Saula, e qai veiliutaki o Pealianani na luvei Akipori me kena isosomi. 39 Ni mate o Peali-anani na luvei Akipori, e qai veiliutaki o Etari. E sosomitaki Pealianani o koya, na yaca ni nona koro o Pau, e yaca i watina o Metapeli, na luvei Matireti. O Matireti na luvei Mesapi yalewa. 40 Qo na yacadra na turaga era kawa i Iso me vaka na nodra dui vuvale, me vaka na nodra dui vanua, me vaka na dui yacadra: Na Turaga o Timina, na Turaga o Aliva, na Turaga o Jiceci,+ 41 na Turaga o Aolipama, na Turaga o Ela, na Turaga o Pinoni, 42 na Turaga o Kinasi, na Turaga o Temani, na Turaga o Mipisa, 43 na Turaga o Makitieli, kei na Turaga o Irami. O ira qo na turaga kei Itomi me vaka na nodra itikotiko ena vanua era taukena.+ O ira qo na kawa i Iso, na tamadra na kai Itomi.+\n^ Se “erau tiko vulagi.”\n^ Na turaga e “iliuliu ni yavusa.”


Luke 13 | iVolatabu ena Internet | Vakadewa ni Vuravura Vou\nVola o Luke 13:1-35\nVeivutuni se vakarusai (1-5)\nVakatautauvata ni vunilolo e sega na vuana (6-9)\nVakabulai na yalewa vakalairoro ena Siga ni Vakacecegu (10-17)\nVakatautauvata ni sore ni musita kei na leveni (18-21)\nSasaga me curumi na katuba qiqo (22-30)\nEroti, “na fokisi qori” (31-33)\nTagicaki Jerusalemi o Jisu (34, 35)\n13 Ena gauna ya, era kaya vei Jisu eso na tiko e kea ni wakia vata o Pailato na nodra dra na kai Kalili kei na nodra isoro. 2 Mani kaya vei ira: “Vakacava, oni nanuma ni ca sara nodra ivalavala ca na kai Kalili ya vei ira na vo ni kai Kalili, nira sotava na ka vakaloloma qo? 3 Sega! Au tukuna vei kemuni, ke oni sega ni veivutuni, oni na vakarusai kece tale ga.+ 4 Se o ira na le 18 e baleti ira na valececere mai Sailoama, ra mani mate kina. Oni nanuma ni levu cake nodra ivalavala ca ni vakatauvatani kei ira na uabula kece e Jerusalemi? 5 Sega! Au tukuna vei kemuni, ke oni sega ni veivutuni, oni na vakarusai tale ga va ya.” 6 E qai tukuna vei ira na vosa vakatautauvata qo: “E dua na tagane e tei tu ena nona loganivaini e dua na vunilolo, mani lai vaqara eso na vuana, ia e sega ni kunea e dua.+ 7 E qai kaya vua na dausamaki loganivaini, ‘Sa tolu na yabaki noqu mai vaqara vuanilolo ena vunilolo qo, ia au sega ni kunea e dua. Taya laivi! Na cava e vakamaumautaki qele tiko kina?’ 8 E kaya na dausamaki loganivaini, ‘Kemuni na Turaga, laiva mada me dua tale na yabaki, meu cukita wavoki, meu vakamaniwataka tale ga. 9 Ke mani vua, e daumaka, ia ke sega ni taya laivi.’”+ 10 A veivakavulici tiko o Jisu ena dua na valenilotu ena Siga ni Vakacecegu. 11 E tiko e kea e dua na yalewa e vakavuna na timoni nona vakalairoro voli me 18 na yabaki qai sega ni duri rawa vakadodonu. 12 Ni raici koya o Jisu e kaya vua: “Noqu lewa, o sa vakabulai mai na nomu malumalumu.”+ 13 E tabaki koya, e tucake vakadodonu na yalewa ena gauna vata ya qai vakacaucautaka na Kalou. 14 Ia e cudru na ivakatawa ni valenilotu ni veivakabulai o Jisu ena Siga ni Vakacecegu, mani kaya vei ira na tu e kea: “E ono na siga ni cakacaka,+ ni lako mai ena dua vei ira na siga qori moni mai vakabulai, me kua ga ena Siga ni Vakacecegu.”+ 15 E sauma vua na Turaga: “Ni dauveivakaisini,+ oni sega beka ni dau sereka ena Siga ni Vakacecegu nomuni bulumakau kei na asa mai na kena vale moni lai vagunuva?+ 16 E sega beka ni kena gauna vua na yalewa qo, na luvei Eparama, a vesuka tu o Setani me 18 na yabaki, me sereki kina mai na ivesu qo ena Siga ni Vakacecegu?” 17 Dua na ka nodra madua na dauveitusaqati ni cavuta o Jisu na vosa ya. Ia era marau na lewenivanua ena ka lagilagi kece e cakava.+ 18 E tomana o koya: “E vaka na cava na Matanitu ni Kalou, meu vakatauvatana kei na cava? 19 E vaka e dua na sore ni musita e kauta e dua na tagane qai lai tea ena nona were, mani tubu me dua na vunikau. Era ro e tabana na manumanuvuka ni lomalagi.”+ 20 E kaya tale: “Meu vakatauvatana kei na cava na Matanitu ni Kalou? 21 E vaka na leveni e kauta e dua na yalewa qai wakia vata kei na tolu na ivakarau* falawa, me yacova ni sa tubu kece.”+ 22 E qai lakova na koro lelevu kece kei na koro lalai kece, e veivakavulici tiko me yaco sara i Jerusalemi. 23 E tarogi koya e dua na tagane: “Turaga, era na le lailai ga na vakabulai?” E sauma vei ira: 24 “Ni saga ena nomuni igu kece moni curu ina katuba qiqo,+ baleta au kaya vei kemuni, e levu era na via curu kina ia era na sega ni rawata. 25 Ni sa tucake na itaukeinivale me lokataka na katuba, oni na qai duri tu e tuba moni tukituki oni na qai kaya, ‘Turaga, ni dola mada.’+ Ena qai kaya mai vei kemuni, ‘Au sega ni kila se oni lako mai vei.’ 26 Oni na qai kaya, ‘Keimami a kana, keimami gunu tiko kei kemuni, oni a veivakavulici tale ga ena neimami tolonisala lelevu.’+ 27 Ia ena kaya vei kemuni, ‘Au sega ni kila se oni lako mai vei. Ni lako tani, o kemuni na daucaka ca!’ 28 Oni na qai tagi oni katibati e kea, ni oni raici Eparama kei Aisake kei Jekope kei ira kece na parofita ena Matanitu ni Kalou, ia o kemuni, oni sa kolotaki yani i tuba.+ 29 Kena ikuri, era na tabili tale ga mai o ira mai na tokalau kei na ra, mai na vualiku kei na ceva, mera dabe ena teveli ena Matanitu ni Kalou. 30 Raica, o ira na muri era na liu, o ira na liu era na muri.”+ 31 Donuya na gauna ya, era lako vei Jisu eso na Farisi ra qai kaya vua: “Lako tani i ke, e via vakamatei iko tiko o Eroti.” 32 E qai kaya vei ira: “Lai tukuna vua na fokisi qori, ‘Raica! Au vakasavi ira tiko na timoni, au veivakabulai tale ga nikua, vaka tale ga kina nimataka. Ena qai oti ena ikatolu ni siga.’ 33 Ia au sa na lako mada ga nikua, nimataka, kei na siga e tarava, baleta ni sega ni vakatarai me mai vakamatei na parofita ena taudaku kei Jerusalemi.+ 34 Jerusalemi, Jerusalemi, o koya na dau vakamatei ira na parofita, o vakaviriki ira tale ga era talai yani vei iko+—sa vakavica noqu via kumuni ira vata na luvemu me vaka na tinanitoa ni ovici ira na luvena! Ia oni besetaka.+ 35 Raica! Sa biu tu vei kemuni na vale qo.*+ Au tukuna vei kemuni, oni na sega ni raici au tale me yacova ni oni kaya, ‘E kalougata o koya e lako mai ena yaca i Jiova!’”*+\n^ Kir., “dua na ivakarau sia.” Dua na sia e tautauvata kei na 7.33 na lita (6.66 na ivakarau mamaca). Raica na iKuri B14.\n^ Kir., “na nomuni vale,” oya na valenisoro.


Kua ni Vakalewa na iRairai e Sau | Vulici\n“Ni kua ni vakalewa na ka ena kena irairai ga e sau, ia moni lewa ga vakadodonu.”—JONI 7:24.\nSERE: 142, 123\nNA CAVA EDA VULICA ENA TIKINIVOLATABU QO ME BALETA NODA VAKALEWAI IRA ESO TALE?\nCakacaka 10:34, 35\n1 Timoci 4:12\n1. Na cava e parofisaitaka o Aisea me baleti Jisu? Cava e veiuqeti kina qori?\nE VEIVAKACEGUI qai vakadeitaka na lomada na parofisai i Aisea me baleta na noda Turaga o Jisu Karisito. E parofisaitaka o Aisea ni o Jisu ena “sega ni vakatulewa ena ka e raica e matana, se veivunauci ena ka e rogoca e daligana.” Ena “lewai ira vakadodonu na vakaloloma.” (Aisea 11:3, 4) Na cava e veiuqeti kina qo? Nida bula tu ena vuravura e levu kina na veitovaki kei na veivakaduiduitaki. Eda diva gona me dua na Turaganilewa uasivi ena sega ni vakalewai keda ena ka e raica e sau!\n2. Na cava e vakarota o Jisu meda cakava, cava eda na veivosakitaka ena ulutaga qo?\n2 Eda dau vakalewai ira na tamata e veisiga. Nida kawa ivalavala ca, eda sega ni vakataki Jisu ni dau lewa vakadodonu. Eda dau vakalewa ga vakalevu na ka eda raica. Ia e vakarota o Jisu ena gauna e tiko kina e vuravura: “Ni kua ni vakalewa na ka ena kena irairai ga e sau, ia moni lewa ga vakadodonu.” (Joni 7:24) Macala eke ni vinakata o Jisu meda vakataki koya, oya meda kua ni vakalewa e dua ena ka eda raica e sau. Eda na veivosakitaka ena ulutaga qo na nodra dau vakamuai eso ena ka era raica: qo na matatamata, nodra iyau, kei na yabaki ni nodra bula. Eda na dikeva yadua meda talairawarawa ena ivakaro i Jisu.\nVAKALEWAI NA MATATAMATA\n3, 4. (a) Na cava yaco e veisautaka kina na yapositolo o Pita na nona rai me baleti ira na lewe ni veimatanitu? (Raica na imatai ni iyaloyalo.) (b) Na ka vou cava e vukei Pita kina o Jiova me kila?\n3 Vakasamataka mada na ka ena veinanuyaka na yapositolo o Pita ni kacivi me lako i Sisaria ena vale i Konilio, e lewe ni veimatanitu. (Caka. 10:17-29) Me vakataki ira ga na Jiu era bula ena nona gauna, ni tubu cake tiko o Pita e vakabauta nira dukadukali na lewe ni veimatanitu. Ia e sotava o Pita eso na ituvaki mani veisautaka na nona rai. Kena ivakaraitaki, se qai raivotu ga vakacakamana o Pita. (Caka. 10:9-16) Na cava e raica? E raica ni biu sobu mai na siti lineni era tu e loma na veimataqali manumanu tawasavasava qai rogo mai lomalagi: “Tucake Pita, vakamatea mo kania!” E sega sara ga ni via cakava o Pita na ka e tukuni vua. Ia e qai tukuna vua na domo mai lomalagi “kua ni tukuna ni dukadukali na ka sa vakasavasavataka na Kalou.” Ni oti nona raivotu, e veilecayaki sara ga ena ka e tukuna vua na domo ya. Sega ni dede eratou yaco yani na italai nei Konilio. Oti e dusimaki Pita sara na yalo tabu, mani tomani ratou lesu ina vale i Konilio.\n4 Ke vakalewa o Pita na ka e raica e sau, ena sega sara ni curu ena vale i Konilio. Era sega ni dau curu vakaveitalia na Jiu ina nodra vale na lewe ni veimatanitu. Ni dau veivakaduiduitaki o Pita, na cava ga e muri ratou kina na italai nei Konilio? E uqeti koya na raivotu kei na veivakadeitaki ni yalo tabu. Ni vakarogoci Konilio, e uqeti sara ga vakalou me tukuna: “Au sa qai kila qo ni sega ni dau veivakaduiduitaki na Kalou, ia e vakadonui ira era dokai koya ra qai cakava na ka e vinakata mai na veivanua kece.” (Caka. 10:34, 35) E matalau dina o Pita, ena yaga tale ga e veivanua na ka sa kila qori! Ena yaga vakacava vei ira na lotu vaKarisito kece na ka dina qo me baleta na sega ni veivakaduiduitaki?\n5. (a) Na cava e vinakata o Jiova mera kila na lotu vaKarisito kece? (b) E matata vinaka na ivakavuvuli qori, ia na cava e rawa ni tiko ga e lomada?\n5 O Jiova e vakayagataki Pita me vukei ira na lotu vaKarisito mera kila ni sega ni dau veivakaduiduitaki. E sega ni vakadonuya ga o Jiova e dua na matatamata, vanua, koro, yavusa se vosa. Ia e vakadonui ira na dokai koya ra qai cakava na ka e vinakata. (Kala. 3:26-28; Vkta. 7:9, 10) Macala ga ni o na duavata kei na ka dina qori. Vakacava ke o susu ena dua na vanua se vale e takalevu kina na veivakaduiduitaki? De o na kaya ni o sega ni dau veivakaduiduitaki, ia o rawa ni veivakaduiduitaki tiko e lomamu. A vakatakila mada ga o Pita ni sega ni dau veivakaduiduitaki o Jiova, ia dua na gauna e muri e qai veivakaduiduitaki tale. (Kala. 2:11-14) Eda na rawa ni vakarorogo vakacava vei Jisu, meda kua ni vakalewa na ka eda raica e sau?\n6. (a) Na cava e rawa ni vukei keda meda cavuraka mai lomada na veivakaduiduitaki? (b) Cava e laurai ena nona itukutuku e dua na tacida?\n6 E bibi meda dikevi keda vinaka me salavata kei na Vosa ni Kalou, meda kila kina ke tiko vei keda na vakasama se rai ni veivakaduiduitaki. (Same 119:105) Eda rawa ni kerea nodra veivuke vakayalololoma eso tale era raica vei keda eso na itovo ni veivakaduiduitaki eda sega mada ga ni liaca. (Kala. 2:11, 14) De dua sa vakawakana na rai va qori vei keda, ia eda sega ni bau kidava tu. Vakasamataka mada na nona itukutuku na tacida tagane matua qo me baleta e dua na veiwatini erau veiqaravi tiko vakatabakidua: O tagane e lewe ni dua na vanua era sega ni kilai levu se dau dokai. E sega mada ga ni liaca na tacida nuitaki e vola na itukutuku ya ni dau vakaduiduitaki ira na lewe ni matatamata qori. E vola e levu na ka vinaka me baleti tagane; kena leqa ga ni tinia tu va qo: “E lewe ni [matatamata qo] o koya, ia na nona ivakarau ni bula kei na nona itovo, e uqeti ira e levu mera kila ni [matatamata qori] e sega nira duka, se lolovira, na ka era kilai kina na nona kawa.” Na cava eda vulica? Se cava na noda itavi, meda dikevi keda vakavinaka, meda tu vakarau tale ga ni rogoca na nodra veivuke eso tale me kilai kina ke se tiko ga e lomada na veivakaduiduitaki. Na cava tale eda rawa ni cakava?\n7. Eda na vakaraitaka vakacava nida dau lomasavu?\n7 Ke da dau lomasavu, eda na dau veilomani, qori e isosomi vinaka ni veivakaduiduitaki. (2 Kor. 6:11-13) Vakacava o dau veimaliwai voleka ga kei ira oni matatamata vata, vanua vata, yavusa se veikilai vosa? Ke o dau cakava qori, mo dau “lomasavu.” Vakacava mo sureta e dua drau sega ni matatamata vata mo drau veitomani ena cakacaka vakaitalatala, se sureti koya i vale mo dou lai kana se veimaliwai. (Caka. 16:14, 15) Ni o cakava qori, o na dau loloma mai vu ni lomamu, o na sega ni veivakaduiduitaki. Ia e tiko eso tale na ka eda dau vakamuai kina meda vakalewa na ka eda raica e sau. Meda dikeva mada qo na iyau.\nVAKALEWAI KOYA E VUTUNIYAU KEI KOYA E DRAVUDRAVUA\n8. Me vaka e tukuni ena Vunau ni Soro 19:15, me vakacava na noda raici koya e vutuniyau kei koya e dravudravua?\n8 Na iyau tale ga e dua na ka e rawa ni veisautaka noda rai me baleti ira eso tale. E kaya na Vunau ni Soro 19:15: “Mo kua ni vakaduiduitaka na dravudravua se tovaka na vutuniyau. Me dodonu na lewa o tauca vua na wekamu.” Ke vutuniyau se dravudravua e dua, eda na raici koya vakacava?\n9. Na cava e vola o Solomoni, cava eda vulica kina?\n9 E uqeti Solomoni na yalo tabu me vola e dua na ituvaki rarawataki eda dau cakava na kawa ivalavala ca. E tukuni ena Vosa Vakaibalebale 14:20: “Era cata na tamata dravudravua na wekana, ia era lewe levu na nona itokani na tamata vutuniyau.” Cava eda vulica ena vosa vakaibalebale qo? Ke da sega ni qaqarauni, eda na veitokani ga kei ira na tacida vutuniyau, ra vakawaleni na dravudravua. Na cava e rerevaki kina meda taleitaka ga e dua ena levu ni nona iyau?\n10. Na leqa cava e veivakasalataki kina o Jemesa?\n10 Ke da vakalewa e dua ena levu ni nona iyau, eda rawa ni vakavuna na veitawasei ena ivavakoso. E veivakasalataki na tisaipeli o Jemesa ni sa veivakaleqai tiko na rai qori vei ira eso ena ivavakoso ena imatai ni senitiuri. (Wilika Jemesa 2:1-4.) Meda qarauna sara me kua ni yaco qori ena ivavakoso nikua. Eda na vorata vakacava na rai ni veivakaduiduitaki e yavutaki ena ka ga eda raica e sau?\n11. Vakacava ena vakatau na nona veiwekani kei Jiova e dua ena nona iyau? Vakamacalataka.\n11 Me tiko vei keda na rai i Jiova me baleti ira na tacida. Na nona talei e dua vei Jiova e sega ni vakatau ena nona vutuniyau se dravudravua. Ena sega tu ga ni vakatau na noda veiwekani kei Jiova ena levu ni noda iyau se kena lailai. E tukuna ga o Jisu ni na “dredre sara vua na vutuniyau me curu ina Matanitu vakalomalagi,” ia kena ibalebale qori ni se rawa tiko ga ni curu kina. (Maciu 19:23) Ena yasana adua e kaya tale ga o Jisu: “Moni marau na dravudravua, ni nomuni na Matanitu ni Kalou.” (Luke 6:20) Sega ni kena ibalebale nira vakalougatataki kece na dravudravua ra qai muria na ivakavuvuli i Jisu. Levu sara na dravudravua era sega ni tataleitaki. Qo na ka e bibi, eda sega ni rawa ni vakalewa nona veiwekani e dua kei Jiova ena levu ni nona iyau.\n12. Na cava era vakasalataki kina na vutuniyau kei na dravudravua ena iVolatabu?\n12 E ka dokai dina nira maliwai keda e levu na mataveitacini, so era vutuniyau, so era dravudravua, era lomani Jiova ra qai qaravi koya mai vu ni lomadra. Na iVolatabu e vakasalataki ira na vutuniyau “mera kua tale ga ni vakanuinui ena iyau e sega ni dei. Mera vakanuinui ga vua na Kalou.” (Wilika 1 Timoci 6:17-19.) Na gauna vata qori e uqeti keda na Vosa ni Kalou, se da mani vutuniyau se dravudravua meda qaqarauni meda kua ni lomana na ilavo. (1 Tim. 6:9, 10) Io, nida raici ira na tacida mai na rai i Jiova, eda na sega ni temaki meda vakalewai ira ena iyau era taukena. Ia vakacava na nodra yabaki ni bula? E yavu vinaka qori meda vakalewai ira kina? Meda raica mada.\nVAKALEWAI NA YABAKI NI BULA\n13. Na cava e tukuna na iVolatabu me baleta na nodra dokai o ira na qase cake?\n13 E dau veivakasalataki na iVolatabu meda dokai ira na qase cake vei keda. E kaya na Vunau ni Soro 19:32: “Mo tucake e matadra na ulusikoa, rokovi koya sa qase, qai rerevaka na nomu Kalou.” E veivakasalataki tale ga na Vosa Vakaibalebale 16:31 ni “isala totoka na ulu sikoa ni kune ena sala ni yalododonu.” O Paula tale ga e uqeti Timoci me kua ni vakalewa vakaca e dua sa kenaturaga ia me raici koya ga me vaka e tamana. (1 Tim. 5:1, 2) Eso na ka ena vakatulewa kina o Timoci vei ira na kenaturaga qori, ia se dodonu tiko ga me cakava ena loloma kei na veidokai.\n14. Ena ituvaki cava ena donu kina me vakasalataki se vakadodonutaki e dua e qase cake vei keda?\n14 Meda raica vakacava na ivakavuvuli qori? Kaya mada ke dua e qase cake e dau nakita nona ivalavala ca se uqeta na ka e cata o Jiova, vakacava e dodonu tiko ga meda dokai koya? E sega ni dau vakalewa o Jiova na ka e sau, ena sega tale ga ni vakalaiva me nakita tiko e dua e qase cake na nona ivalavala ca. Vakasamataka na ivakavuvuli ena Aisea 65:20: “Ena cudruvi na tamata ivalavala ca e duanadrau na nona yabaki.” E tautauvata tale ga na ivakavuvuli qori kei na raivotu nei Isikeli. (Isik. 9:5-7) Koya gona, e bibi duadua ga meda dokai Koya e Dede sara na nona bula, na Kalou o Jiova. (Tani. 7:9, 10, 13, 14) Nida cakava qori, eda na sega ni rere ni vakadodonutaka e dua e qase se gone.—Kala. 6:1.\nO dau dokai ira na tacida tagane gone?(Raica na parakaravu 15)\n15. Na cava eda vulica vua na yapositolo o Paula me baleta na nodra dokai na tacida tagane gone?\n15 Vakacava o ira na tacida tagane gone ena ivavakoso? O dau raici ira vakacava? E vola na yapositolo o Paula vei Timoci: “Me kua sara ni dua e beci iko ni o se cauravou. Ia mo ivakaraitaki vei ira na yalodina ena vosa, ena itovo, ena loloma, ena vakabauta, ena ivalavala savasava.” (1 Tim. 4:12) Na gauna e vola kina qori o Paula a rairai yabaki 30 vakacaca tiko o Timoci. Ia e lesi koya o Paula me qarava eso na itavi bibi. Se mani cava e vu ni kena volai na ivakasala qori, e matata tiko ga na ka me vakabibitaki. Meda kua gona ni vakalewai ira na tacida tagane gone ena vuku ga ni nodra yabaki. Ena vinaka meda nanuma tiko ni noda Turaga mada ga o Jisu e vakayacora vinaka na nona cakacaka vakaitalatala e vuravura ni se qai yabaki 30 vakacaca.\n16, 17. (a) Era kila vakacava na qase ni ivavakoso ni sa rawata e dua na ivakatagedegede me dauveiqaravi se qase? (b) E veisaqasaqa vakacava kei na iVolatabu na rai vakatamata se ivakarau vakavanua?\n16 De dua e noda ivakarau vakavanua meda beci ira na tagane gone. Era dau lomalomarua kina na qase ni ivavakoso mera vakatututaka na yacadra o ira sa rawa ni dauveiqaravi se qase ni ivavakoso. Mera nanuma tiko na qase ni sega ni tukuna na iVolatabu e dua na yabaki ni bula me vakatututaki kina e dua na tacida tagane gone me dauveiqaravi se qase ni ivavakoso. (1 Tim. 3:1-10, 12, 13; Taito 1:5-9) Ke dua na qase ni ivavakoso e yavutaka nona vakatulewa ena ivakarau vakavanua, e sega ni muria tiko na ka e kaya na iVolatabu. Mera kua gona ni dikevi na tacida tagane gone ena rai vakatamata se ivakarau vakavanua, ia me yavutaki ena Vosa ni Kalou.—2 Tim. 3:16, 17.\n17 Vakasamataka mada na kena dau vakadredretaka nodra lesi na tacida tagane era rawata na kena ivakatagedegede na muri ni ivakarau vakavanua. Ena dua na vanua, e vakacolati ena so na itavi bibi e dua na dauveiqaravi ni ivavakoso nuitaki. Era kaya na qase ni nona ivavakoso ni sa rawata tu na ivakatagedegede me veiqaravi vaqase, ia e sega ni vakatututaki na yacana. Era kaya eso na qase matua ni se gone na kena irairai, sega ni veiganiti kina me qase ni ivavakoso. Ka ni rarawa ni sega ni lesi me qase baleta ga na kena irairai. Qo e dua ga na kena ivakaraitaki, ia e laurai ena vica na ripote ni tiko na mataqali rai va qori ena veivanua e vuravura. Bibi kina meda nuitaka ga na iVolatabu, sega ni rai e yavutaki ena ivakarau vakavanua se noda rai ga! Qori na sala eda na talairawarawa kina vei Jisu meda kua ni vakalewa e dua ena kena irairai e sau.\n18, 19. Na cava meda cakava me tiko kina vei keda na rai i Jiova me baleti ira eso tale?\n18 Nida kawa ivalavala ca, eda se rawa ni raici ira tiko ga eso tale mai na rai i Jiova ni sega ni dau veivakaduiduitaki. (Caka. 10:34, 35) Ia ena vinakati meda sasaga tiko ga, meda kua ni guilecava na ka eda vakasalataki wasoma kina ena Vosa ni Kalou. Nida muria qori eda na talairawarawa tiko ga ena ivakaro i Jisu meda kua ni vakalewa e dua ena kena irairai e sau.—Joni 7:24.\n19 Sa voleka sara qo me lewa na kawatamata kece na noda Tui o Jisu Karisito, ena sega ni vakatau ena ka e raica se rogoca, ia ena lewa vakadodonu ga. (Aisea 11:3, 4) Sa dua dina na ka totoka qori!


E Guce Vakacava na Veitusaqati?\nWILIKA ENA VOSA Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Biak Bicol Bislama Brazilian Sign Language Bulgarian Cambodian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Drehu Dutch Ecuadorian Sign Language Efik Emberá (Catío) English Esan Estonian Ewe Finnish Fon French Ga Galician Georgian German German Sign Language Greek Greenlandic Guarani Haitian Creole Hausa Hebrew Hiligaynon Hmong (White) Hungarian Hunsrik Iban Icelandic Igbo Iloko Indonesian Isoko Italian Italian Sign Language Japanese Javanese Kabiye Kabuverdianu Kachin Kalanga (Botswana) Kamba Karen (S'gaw) Kazakh Khakass Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quichua (Chimborazo) Quichua (Imbabura) Quichua (Tena) Rarotongan Romanian Romany (Vlax, Russia) Runyankore Russian Russian Sign Language Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Talian Tandroy Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Wayuunaiki Welsh Xhosa Yoruba Zande Zulu vakaViti\nULUTAGA LEVU | NA IVOLA E SEGA NI KAWABOKO RAWA\nITUVAKI LEQATAKI: E veisaqasaqa kei na ka e kaya na iVolatabu na nodra sasaga e levu na daunipolitiki kei na iliuliu ni lotu. Era vakatanitaka tale ga na lewa e soli vei ira nira vakatabuya na kena veisoliyaki, tabaki, se vakadewataki na iVolatabu. Raica mada e rua na kena ivakaraitaki:\nRauta na 167 B.G.V.: A vinakata e dua na tui o Antiochus Epiphanes mera tavuki na Jiu ina nodra lotu na kai Kirisi. E mani vakarota me vakarusai kece na ilavelave ni iVolatabu vakaIperiu. E kaya na daunitukutuku makawa o Heinrich Graetz ni o ira na vakailesilesi ni tui era dau “dresulaka qai vakama na ivolavivigi ni Lawa ena gauna ga era raica kina e dua. O ira na wilika na iVolatabu mera vakaukauataki se vakacegui kina era dau vakamatei.”\n500 ina 1500 G.V.: Era cudru eso na italatala ni Katolika nira vunautaka na nodra lewenilotu na ka e kaya na iVolatabu, sega ni ivakavuvuli ni Katolika. E dodonu me laurai ga vei ira na lewenilotu na Same ena vosa vakaLatina. O koya e laurai vua na ivola tale eso ena iVolatabu e dau vakatokai me vukitani. Dua na matabose ni lotu e vakaroti ira sara ga eso na tagane mera vaqarai na vukitani. E tukuni mera curuma na vale kece, mera lakova na vanua cava ga e kasamitaki ni na tiko kina na iVolatabu. Nira raica ga nona vale e dua na vukitani, mera vakarusa sara.\nKe ra vakawabokotaka na meca na iVolatabu, ke a sega ni yacovi keda mai nikua na kena itukutuku.\nA vakatabui qai vakamai eso na iVolatabu, lai vakamatei sara o William Tyndale ena 1536, ia e sega ni vakawabokotaki rawa na nona ivakadewa vakavalagi ni iVolatabu\nMAROROI NI IVOLATABU: A vakatabakidua e Isireli na sasaga i Tui Antiochus me vakawabokotaka na iVolatabu. Ia e levu na Jiu era sa toki ina so tale na vanua. Era kaya na dauvakadidike ni sivia na 60 na pasede na Jiu era sa sega ni tiko e Isireli ena imatai ni senitiuri G.V. Era maroroya tu na Jiu na iVolatabu ena nodra valenilotu. Na iVolatabu ga qori era qai vakayagataka na itabatamata ena veiyabaki e muri, wili kina o ira na lotu vaKarisito.—Cakacaka 15:21.\nE taleitaki vakalevu na iVolatabu ena veiyabaki ni 500 ina 1500 G.V. Qori na vuna e vakadewataki qai lavetaki tiko ga kina. E sega ni bau vakayalolailaitaki ira na veitusaqati. Ni se bera mada ga ni buli na misini ni tabaivola ena ika15 ni senitiuri, sa rairai vakadewataki vakatikina na iVolatabu ena 33 na vosa. Ena veiyabaki e muri, sa vakadewataki qai tabaki na iVolatabu ena kena ivakatagedegede levu sara.\nKENA YAGA: A guce nodra sasaga na tui kei na italatala me vakawabokotaki na iVolatabu. Me yacova mai nikua, na iVolatabu e ivola e veisoliyaki qai vakadewataki vakalevu duadua. Se mani vanua se matatamata cava eda cavutu mai kina se na noda ivakatagedegede ni bula, eda sa vakadinadinataka kece na yaga ni iVolatabu.\niMeli iMeli Guce na Veitusaqati


Levu na Veisele e Denmark e Sega ni Soli Kina na Dra, Era Vakavinavinakataki Kina na iVakadinadina i Jiova\nWILIKA ENA VOSA Afrikaans Albanian Armenian Azerbaijani Azerbaijani (Cyrillic) Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Myanmar Norwegian Polish Portuguese (Brazil) Portuguese (Portugal) Romanian Russian Sepedi Serbian (Cyrillic) Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Zulu vakaViti\nTISEBA 3, 2014\nVeiuqeti na iVakadinadina i Jiova e Denmark ena Veisele e Sega ni Soli Kina na Dra\nCOPENHAGEN, Denmark—Era tukuna na tabana ni itukutuku rogolevu e Denmark ni sa dua na iwalewale vou ni kena vakavinakataki na dra (blood management) ena veiqaravi vakavuniwai ena Koroturaga o Copenhagen. E tukuna na niusiveva na Kristeligt Dagblad, “e rawa nira bula e levu na tauvimate era sele ke sega ni soli vei ira na dra. E caka qo ena vukudra sara ga na iVakadinadina i Jiova.” Ena vuku ni nodra vakabauta vakaivolatabu na le 8,000,000 vakacaca na iVakadinadina i Jiova e vuravura raraba, wili kina na le 14,000 vakacaca na iVakadinadina era tiko e Denmark, era qara na veiqaravi vakavuniwai vinaka duadua e sega ni tauri kina na dra.\nE kilai na valenibula e Denmark e vuravura raraba me dau soli kina vakalevu na dra, lai sivia sara na vo ni valenibula e Urope ena 50-100 na pasede. Na ulutaga “Bloodless Surgery is Gaining Ground” (Levu era sa Vinakata na Veisele e Sega ni Soli Kina na Dra) ena website ni Politiken e vakamacalataka, “ena vukudra na iVakadinadina i Jiova era qara na vuniwai na isosomi” ni veiqaravi e dau soli kina na dra. Nira qaravi ira na iVakadinadina, era sa tekivu vakayagataka na vuniwai eso na iwalewale me kua ni drodro vakalevu na dra (blood conservation), me vaka na vakayagataki ni wainimate ni bera na veisele e vakatokai na erythropoietin, na iron kei na B-complex vitamin, kei na vakayagataki ni antifibrinolytic ni oti na veisele. E vakamacalataka na Copenhagen Post, “ena veiyabaki e lima ina tini na iVakadinadina i Jiova e caka vei ira na veisele lelevu ni mateniuto ena Aarhus University Hospital Skejby” e sega ni soli kina na dra.\nEra sa vakadinadinataka na vuniwai e Denmark na rerevaki ni vakayagataki ni dra ena nodra veiqaravi. E lalawataka na valenibula na Rigshospitalet mai Copenhagen ena 2009, na veiqaravi me vakavinakataki kina na dra. E kaya na niusiveva na Berlingske ni sa sega ni vakayagataki vakalevu na dra, “e sega ni yaco kina e levu na leqa se mate.” Era sa duavata tale ga ena sasaga qori na vo ni valenibula ena Koroturaga, kei na so tale na valenibula mai na veiyasana.\nE vakamacalataki tale ga ena Berlingske na ka e tukuna o Vuniwai Morten Bagge Hansen, e dauvakadidike qai iliuliu ni vanua e dau maroroi kina na dra (blood bank) ena Rigshospitalet. E vakamacalataka o koya na kena vakalailaitaki na vakayagataki ni dra e Denmark “e dua na cavuikalawa levu e yaga vei ira na tauvimate.” Qai kuria na Denmark Radio kei na Kristeligt Dagblad na ivakamacala i Vuniwai Astrid Nørgaard, na Dairekita ni Tabana ni Veiqaravi Vakavuniwai e Rigshospitalet, e tukuna “ke sega o ira na iVakadinadina i Jiova, ke da sega ni vakila na yaga ni veisele e sega ni soli kina na dra.”\nDenmark: Erik Jørgensen, talv. +45 59 45 60 00


Taumada e dau taleitaki na vakasama vakaoqo baleta ni rawa kina vei keda me da vakamatautaka na lomada kei na noda gagadre ka da sega ni leqataka na kena revurevu. Ni da vakayagataka na nodrau ivakavuvuli o Neori kei Korio, e rawa ni da veisautaka ka vakadonuya na ka kecega. Ni ra lako mai na parofita ena tagi ni veivutuni, era “sui na ivavakoso ena wai batabata.” Ia na kena dina na ilesilesi vaka parofita e dodonu me ciqomi ena reki. Ni sega na veivutuni, ena sega ni yaco e dua na toso dina se vakavinakataki cake na bula. Na noda vakalecalecava na ivalavala ca ena sega ni vakamamadataka na kena icolacola kei na kena mosi. Na sotavi ni rarawa ena vuku ni ivalavala ca, vakataki koya, e sega ni veisautaka me vinaka cake e dua na ka. Na veivutuni ga ena liutaki k


Marika 9 | iVolatabu ena Internet | Vakadewa ni Vuravura Vou\nVakatekivu Lako Yani Vunau ni Soro Tiko Voli Mai na Lekutu Vakarua Josua Dauveilewai Ruci 1 Samuela 2 Samuela 1 Tui 2 Tui 1 Veigauna 2 Veigauna Esera Niemaia Esiteri Jope Same Vosa Vakaibalebale Dauvunau Sere i Solomoni Aisea Jeremaia Lele i Jeremaia Isikeli Taniela Osea Joeli Emosi Opetaia Jona Maika Neumi Apakuki Sefanaia Akeai Sakaraia Malakai Maciu Marika Luke Joni Cakacaka Roma 1 Korinica 2 Korinica Kalatia Efeso Filipai Kolosa 1 Cesalonaika 2 Cesalonaika 1 Timoci 2 Timoci Taito Filimoni Iperiu Jemesa 1 Pita 2 Pita 1 Joni 2 Joni 3 Joni Juta Vakatakila 1 2 3 4 5 6 7 8 9 10 11 12 13 14 15 16\nVola o Marika 9:1-50\nMatalia o Jisu (1-13)\nVakabulai na gonetagane e curumi timoni (14-29)\nSega na ka e dredre vei koya e vakabauta (23)\nTukuni tale na mate nei Jisu (30-32)\nVeibataka na tisaipeli se o cei e levu (33-37)\nNodatou ito o koya e sega ni saqati kedatou (38-41)\n“Dou vakamasimataki kemudou” (49, 50)\n9 E kaya tale vei ira o Jisu: “Au tukuna vakadodonu vei kemuni, era tiko qo eso era na sega mada ni mate, ia era na raica rawa ni sa veiliutaki na Matanitu ni Kalou.”+ 2 Ni oti e ono na siga, e kauti ratou ga o Pita, Jemesa, kei Joni ina dua na ulunivanua cecere o Jisu. E qai matalia na kena irairai e matadratou,+ 3 e ramase na nona isulu e sau qai sekavula. E sega ni dua na dausavaisulu e vuravura me vakavulavulataka rawa e dua na isulu me va ya. 4 E rairai tale ga vei ratou o Mosese kei Ilaija ni rau veivosaki tiko kei Jisu. 5 E qai tukuna o Pita vei Jisu: “Rapai,* e vinaka dina na nodatou tiko e ke. Me keitou birika mada e tolu na valelaca, e dua me nomuni, dua me nei Mosese, dua me nei Ilaija.” 6 E sega ni kila o Pita na cava tale me kaya, ni sa tuburi ratou na rere levu. 7 E kumukumuni mai na o qai vakaruguti ratou, mani rogo mai na o e dua na domo:+ “Qo na Luvequ lomani,+ dou rogoci koya.”+ 8 Eratou veiraiyaki vakasauri, eratou raici Jisu ga, sega ni dua tale. 9 Ni ratou siro mai na ulunivanua, e vakaroti ratou o Jisu me ratou kua sara ni tukuna vua e dua na ka eratou raica,+ me yacova ni vakaturi mai na mate na Luve ni tamata.+ 10 Eratou taura vakabibi* na nona vosa, ia eratou veivosakitaka vakataki ratou na ibalebale ni vakaturi mai na mate e tukuna tiko. 11 Eratou mani tarogi koya: “Na cava ga era kaya kina na vunivola ni na liu+ mai o Ilaija?”+ 12 E sauma vei ratou: “E liu dina mai o Ilaija me vakalesuya mai na ka kece,+ ia na cava na ibalebale ni kena volai ena iVolatabu ni na vakararawataki vakalevu+ qai beci na Luve ni tamata?+ 13 Ia au tukuna vei kemudou, sa lako oti mai o Ilaija,+ era qai cakava vua na ka ga era vinakata me vaka e volai me baleti koya.”+ 14 Ni ratou lesu vei ratou na vo ni tisaipeli, eratou raica sara ni wavoliti ratou tu e dua na ilala levu kei ira na vunivola nira veiba tiko kei ratou.+ 15 Era kurabui na ilala levu ya nira raici Jisu, ra qai cici yani mera kidavaki koya. 16 E tarogi ira: “Na cava oni veiba tiko kina kei ratou?” 17 E sauma e dua vei ira: “Qasenivuli, au kauta mai vei kemuni na luvequ tagane ni curumi koya tiko e dua na yalo velavela e galu.+ 18 Ena gauna e curumi koya kina, e bitalaki koya ina qele, e vuso na gusuna qai dau katibati, oti sa qai malumalumu tu yani. Au kerei ratou nomuni tisaipeli me ratou vakasava na timoni, ia eratou sega ni rawata.” 19 E kaya vei ira o Jisu: “Isa na itabatamata sega ni yalodina,+ me vakacava na dede ni noqu tiko vata kei kemuni? Me vakacava na dede ni noqu vosoti kemuni? Kauti koya mai vei au.”+ 20 Era kauta sara vua na gonetagane. Ni raici Jisu ga na timoni e cuquraki koya na gone, e lutu ena qele, sa qai veiqiqiyaki voli ni vuso na gusuna. 21 E qai tarogi tamana o Jisu: “Sa dede na kena yacovi koya tiko na ka qo?” E sauma: “Io, tekivu ga ni se gone, 22 e dau kolotaki koya vakalevu ina bukawaqa kei na wai me vakamatei koya. Ke oni rawa ni cakava kina e dua na ka, ni lomani keirau, ni vukei keirau.” 23 E kaya vua o Jisu: “O taroga tiko ‘Ke oni rawa ni cakava’? E sega ni dua na ka e dredre vei koya e vakabauta.”+ 24 E kacivaka yani ena gauna vata ya na tamanigone: “Au vakabauta! Yalovinaka ni vukei au meu vaqaqacotaka tale noqu vakabauta!”+ 25 Ni raica o Jisu nira sa tabili yani e dua tale na ilala levu, e vunauca na yalo velavela: “O iko yalo velavela galu qai didivara, au vakaroti iko mo biuti koya, kua tale ni lesu vua!”+ 26 Oti nona qoqolou kei na nona cuquraki koya tale vakavica, e qai lako tani vua na timoni, mai davo cibaciba yani o gonetagane. Levu era kaya: “Sa mate!” 27 Ia e taura na ligana o Jisu, vakaduri koya cake, mai tucake sara yani o gonetagane. 28 Ni curu i vale o Jisu, eratou tarogi koya lo nona tisaipeli: “Na cava keitou sega ni vakasava rawa kina na timoni ya?”+ 29 E tukuna vei ratou: “Na masu ga ena vakasavi rawa kina na timoni va ya.” 30 Eratou biuta na vanua ya me ratou gole i Kalili, ia e sega ni vinakata o Jisu me dua e kila na nodratou lako. 31 E vakavulici ratou nona tisaipeli ni kaya: “Sa vakarau soli na Luve ni tamata ina ligadra na lewenivanua, era na vakamatei koya.+ E dina ni na vakamatei, ena vakaturi ga ena ikatolu ni siga.”+ 32 Ia eratou sega ni kila na ka e tukuna, eratou rere tale ga na tarogi koya. 33 Eratou mani yaco sara i Kapenaumi. Ni ratou curu i vale, e qai tarogi ratou nona tisaipeli: “Na cava dou veibataka tiko e gaunisala?”+ 34 Eratou veigaluvi, ni ratou veibataka tiko se o cei e levu duadua vei ratou. 35 E dabe, kacivi ratou na le Tinikarua qai kaya: “O koya e via liu me muri duadua, me dauveiqaravi.”+ 36 Sa qai kauta mai e dua na gonelailai mai vakaduri koya ena kedratou maliwa, e mokota qai kaya vei ratou: 37 “O koya e vakaceguya e dua na gonelailai va qo+ ena yacaqu, e vakacegui au, o koya e vakacegui au e sega ni vakacegui au wale ga, e vakacegui koya tale ga e talai au mai.”+ 38 E kaya vua o Joni: “Qasenivuli, keitou raica e dua na tagane ni vakasavi ira voli na timoni ena yacamuni, keitou via tarovi koya ni sega ni dau tomani kedatou.”+ 39 Ia e kaya o Jisu: “Dou kua ni saga mo dou tarovi koya, ni sega ni dua ena cakamana oti ga ena yacaqu me na qai vakasewasewani au tale. 40 Ni nodatou ito o koya e sega ni saqati kedatou.+ 41 Au tukuna vakadodonu vei kemudou, ena vakaicovitaki dina ga+ o koya e solia vei kemudou e dua na bilo wai mo dou gunuva ni dou itokani i Karisito.+ 42 Ia o koya e vakatarabetaka e dua vei ira na lalai qo e vakabauti au, e vinaka cake me vesu i domona e dua na vatuniqaqaqi levu e dau dreta na asa, me qai kolotaki i wasawasa.+ 43 “Ke vakatarabetaki iko na ligamu, muduka laivi. E vinaka cake mo bula ni o ligadua, e ca me rua na ligamu mo qai biu i Qiena,* na vanua e sega ni boko rawa kina na buka.+ 44 * — 45 Ke vakatarabetaki iko na yavamu, muduka laivi. E vinaka cake mo bula ni o yavadua, e ca me rua na yavamu mo qai kolotaki i Qiena.*+ 46 * — 47 Ke vakatarabetaki iko na matamu, kolotaka tani.+ E vinaka cake mo curu matadua ina Matanitu ni Kalou, e ca me rua na matamu mo qai kolotaki i Qiena,*+ 48 na vanua era sega ni mate kina na ulo, e sega ni boko tale ga kina na buka.+ 49 “Nira na vakamasimataki ena bukawaqa.+ 50 E vinaka na masima, ia ke yali na kena tuituina dou na qai vakatuituinataka tale ena cava?+ Mo dou vakamasimataki kemudou,+ dou veiyaloni tiko ga.”+\n^ Kena ibalebale “Qasenivuli.”\n^ Se rawa ni “tu ga vei ratou.”\n^ Raica na iKuri A3.


Jisu—Na Sala, na Dina, na Bula | Bula i Jisu\nEda dau marautaka kece na itukutuku vinaka. Dua na itukutuku vinaka e via vakarogoi vei iko kei ira na wekamu.\nNa itukutuku vinaka qori e volai ena iVolatabu, a uqeta na kena volai na Dauveibuli ni lomalagi kei vuravura, na Kalou o Jiova. Ena veivosakitaki ena ivola qo e va na ivola ena iVolatabu e tiko kina na itukutuku vinaka me baleti keda kece. Na ivola qori e vakayacani vei ratou e le va e vakayagataka tale ga na Kalou me ratou volavola—Maciu, Marika, Luke, kei Joni.\nLevu era vakatoka na va na ivola qori me Kosipeli. E volatukutukutaki kece na va na ivola qori na kosipeli se itukutuku vinaka me baleti Jisu, ena veivakabulai ena vukuna na Kalou. Era na vakalougatataki tawamudu tale ga ena vukuna o ira na vakabauti koya, ni Tui ni Matanitu vakalomalagi ni Kalou.—Marika 10:17, 30; 13:13.\nVUNA E VA KINA NA KOSIPELI\nDe dua o veinanuyaka se cava e uqeta kina na Kalou me volai e va na ivolatukutuku ni bula kei na ivakavuvuli i Jisu.\nE yaga na kena volai e va na ivolatukutuku ni veika e tukuna se cakava o Jisu. Kena ivakatautauvata, kaya mada eratou duri tu e va na tagane ena yasana e dua na qasenivuli rogo. O koya e duri toka e liu e daukumuni ivakacavacava. E vuniwai o koya e toka ena yasana imatau. E gonedau o koya e vakarorogo toka mai na yasana imawi, e nona itokani dredre tale ga o qasenivuli. Na kena ikava e toka sara e muri e dauvakadidike, qai gone duadua vei ratou na le va. Eratou turaga daudina kece, qai dui tiko na ka eratou taleitaka se vakaliuca. Ke ratou dui vola na ivolatukutuku ni veika e tukuna se cakava o qasenivuli, ena rairai duidui nodratou ivolatukutuku. Ia ni dikevi kece na va na ivolatukutuku qai vakasamataki vata kei na duidui ni rai se inaki, sa rawa nida kila vinaka na veika e tukuna se cakava o qasenivuli. E va sara ga qori na yaga ni kena volai e va na ivolatukutuku ni nona bula o Jisu na Qasenivuli Levu.\nNi tomani na vosa vakatautauvata, e via rawai ira na Jiu o daukumuni ivakacavacava. Na iwalewale gona ni nona vakamacalataka eso na ivakavuvuli se ka e yaco, e kena inaki sara ga mera vukei kina na Jiu. O vuniwai e vakamacalataka na nodra vakabulai na tauvimate se vakaleqai eso tale na tikiniyagodra. Qori na vuna e sega ni vola kina eso na ka e volatukutukutaka o daukumuni ivakacavacava, se duidui na ituvatuva e muria. E vakamacalataka na ivakarau ni loma i qasenivuli kei na nona itovo na nona itokani dredre. O koya e gone e lekaleka ga qai matata sara nona ivolatukutuku. Ia e donu kece nodratou ivolatukutuku. Eda raica rawa e keri ni yaga kece na va na ivolatukutuku ni bula i Jisu meda kila vinaka kina nona cakacaka, ivakavuvuli, kei na nona itovo.\nDe dua era na cavuta eso ‘na Kosipeli i Maciu’ se ‘Kosipeli i Joni.’ E sega ni cala qori ni ratou volatukutukutaka yadua na “itukutuku vinaka kei Jisu Karisito.” (Marika 1:1) Ia ena dua tale na yasana, na ivolatukutuku kece qori e umani ga ena dua na kosipeli se itukutuku vinaka me baleti Jisu, eratou qai vakayagataki ga e le va me ratou volatukutukutaka.\nLevu era dikeva na Vosa ni Kalou nira vakatauvatana qai raica na veisemati ni veika e volatukutukutaki ni yaco ena Maciu, Marika, Luke, kei na Joni. A saga me cakava qori ena 170 G.V., o Tatian e dua na dauvolavola mai Siria. E vakabauta ni donu qai uqeti vakalou na va na ivola qori, mani vakarautaka e dua na ivolatukutuku ni bula i Jisu kei na nona cakacaka vakaitalatala ena ivola e vakatokai na Diatessaron.\nE va tale ga qori na ivola Jisu—Na Sala, na Dina, na Bula, ia e donu qai sega ni lutu e dua na ka ni vakatauvatani kei na ivola sa cavuti mai cake. Sega ni kurabuitaki qori nida sa kila vinaka qo na kena vakayacori e levu na parofisai kei na vosa vakatautauvata i Jisu. Sa qai matata sara na veika e tukuna qai cakava, kei na veitaravi ni veika e yaco. Eso tale ga na ka era kunea na dauvakekeli e kilai kina eso tale na ka kei na nona rai o koya e volavola. E sega ni rawa ni surevaka e dua na nona rai me baleta na veitaravi ni veika e yaco. Ia na lewe ni ivola Jisu—Na Sala, na Dina, na Bula, e nuitaki qai veisemati vinaka.\nNi o marautaka tiko nomu wilika na ivola qo, kua sara ni guilecava na itukutuku bibi e volai kina me baleti iko kei ira na wekamu. Nanuma tiko na ka e tukuna o Jisu Karisito vua na yapositolo o Tomasi: “O yau na sala, na dina, kei na bula. Ena vukuqu ga ena qai torovi Tamaqu rawa kina e dua.”—Joni 14:6.\nO na vulica ena ivola Jisu—Na Sala, na Dina, na Bula na vuna e vakatokai kina o Jisu “na sala.” Eda rawa ga ni masu vua na Kalou o Jiova ena vuku i Jisu, eda veiyaloni rawa tale ga kina kei na Kalou. (Joni 16:23; Roma 5:8) Eda rawa gona ni veiwekani vinaka ga kei na Kalou ena vuku i Jisu.\nO Jisu “na dina.” E sega ni vakavulica ga na ka dina, ia e bulataka sara ga. Levu na parofisai e vakayacori ena vukuna, era ‘io kece ena vukuna.’ (2 Korinica 1:20; Joni 1:14) Na parofisai va qori e vakatakila vei keda na itavi bibi i Jisu ena vakayacori ni inaki ni Kalou.—Vakatakila 19:10.\nO Jisu Karisito “na bula.” Eda rawa ni marautaka na “bula dina” se na “bula tawamudu” ena vuku ni ivoli i Jisu, nona cabora na nona bula uasivi kei na dra. (1 Timoci 6:12, 19; Efeso 1:7; 1 Joni 1:7) Ena vakadinadinataki tale ga ni o koya “na bula” ena nodra vakaturi na vica vata na milioni era sa mate me rawa nira bula tawamudu ena Parataisi.—Joni 5:28, 29.\nE bibi meda kila qai doka kece na itavi i Jisu ena vakayacori ni inaki ni Kalou. Mo marautaka mada ga nomu vulica e levu tale na ka me baleti Jisu—“na sala na dina kei na bula.”\niMeli iMeli Na Sala, na Dina, na Bula\njy t. 6-7


The Fiji Times » Me qarauni o Samoa ena qito ni vuravura\nMe qarauni o Samoa ena qito ni vuravura\nE tukuna na kavetani ni timi rogo ni Rakavi mai Niusiladi na All Blacks o Ritchie McCaw nisa dodonu mena qarauni sara na timi ni Manu Samoa ena sotasota ni rakavi ni vuravura kana vakayacori tiko mai Igiladi ena vula ko Sepiteba.\nOqori ni oti na nodratou taqeya dredre na timi ni All Blacks na mataqali qito kaukauwa ka mosimosi e na nodrau a sota na timi e rua mai Apia,Samoa ena Vukelulu sa oti ka?a qaqa kina na All Blacks ena 25 kei 16.\nOqo tale ga e se qai matai ni gauna me qito mai kina ki na Ra kei Samoa na timi ni Niusiladi oqo.\nE dau kilai tani na All Blacks ena kaukauwa ni nodratou i yatu e liu, ia na timi ni Samoa ea vakacaka na vakasama oqori me vaka nira cokataka tiko mai e so na mataqali veivesu ka dau kilai tani kina na timi ni Samoa.\nKena i kuri oqori ena nodra kaikaila na dauveitokoni kina timi ni Samoa ka vaka mera veilecayaki kina na cauravou ni Niusiladi.\nIa na kila kei na matua e tiko vei ira e so na kena cauravou me vakataki McCaw, Kieren Read, Sonny Williams kei na vica tale me vaka nira jabeni ni qito oqo e vuravura era qai vakamoica tiko vakamalua na i tosotoso ni qito me yacova ni uvuca o revari na i otioti ni sici me oti na qito.\n?Na timi ni Manu Samoa oqo e dua na timi me qarauni sara vaka vinaka.\n?Eratou solia vei keitou e dua na qito vinaka sara, au vakavinavinaka vei iratou ena nodra dusia e so na neitou malumalumu ka dodonu me keitou na vakavinakataka ni sebera ni keimami na sotavi iratou na Wallabies, Springboks kei na Pumas,? e tukuna na kavetani ni All Blacks oqo.\nNa timi ni Samoa esa cabeta oti vakarua na i vakatagedegede ni kotafainala ena qito ni vuravura, matai ena yabaki 1991 ena veiliutaki nei Pita Fatialofa kei na kena i karua ena yabaki 1995 ka?a caka na sotasota ni qito ni vuravura mai Sauca Aferika.\nEna sotasota ni vuravura ena yabaki 2011, era a vakadruka noda mata timi ena qito vakatobu ena nodra a bililaki na noda yatu eliu mai vei iratou na tamata lelevu mi Samoa. Ia meda na vakadeuca mada ena sotasota ni Pacific Cup ka na tekivu tiko ena macawa oqo ni rau na doladola kina o Viti kei Toga ka tarava mai na timi ni Manu Samoa, e keri eda na kila kina na i vakatagedegede era tu kina noda i yatu e liu.


Me 19, 2018 veiqaravi\nCoincheck ena kerea na veivakadonui mai na regulators ni Japani & ituvatuva vakalevutaki ena loma kei Amerika\nLailai mai na va na vula ni sa yali e dua vou $500 Million ni cryptocurrency ki na hackers, Cryptocurrency ni Japani isau Coincheck e plotting na kena comeback.\nEna ruku ni veiliutaki vou ni oti e dua na volivoli ni bukawaqa me brokerage Monex Inc., Coincheck sa vakayagataka tiko vakasabusabu na vakalevu me ra vakavinakataka cake kina na tataqomaki ka vakalesuya mai na yalodei ena kedra maliwa na tamata era sa vakasuka na mada $540 Million ena maliwa ni na hack. Ena dua na veivakatarogi, E kaya o Monex vakailesilesi liu Oki Matsumoto e namaka na veisau me rawata e dua na laiseni vakadonui mai Japani ena vula ka tarava. E sa talega ni navuca me kauta mai na vatavata ni nei Coincheck ki Amerika.\nMatsumoto tomana ena nona kaya ni "da rawa meda vakarabailevutaka na noda kasitama Melekisetiki ena Coincheck.”\nSa oti na duru:Blockchain News 18.05.2018\nTarava na duru:Blockchain News 21.05.2018


Na Cava na Veivosoti? | Taro Vakaivolatabu\nWILIKA ENA VOSA Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Ewe Finnish Fon French Ga Georgian German Greek Gun Haitian Creole Hausa Hebrew Hiligaynon Hungarian Iban Igbo Iloko Indonesian Isoko Italian Japanese Kazakh Kazakh (Arabic) Kiluba Kinyarwanda Kirghiz Kirundi Kongo Korean Lingala Lithuanian Low German Macedonian Malagasy Malay Malayalam Maltese Mambwe-Lungu Myanmar Norwegian Nyaneka Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese (Brazil) Portuguese (Portugal) Romanian Romany (Macedonia) Romany (Macedonia) Cyrillic Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Tsonga Turkish Turkmen Tzotzil Ukrainian Valencian Vietnamese Welsh Xhosa Yoruba Zulu vakaViti\nNa veivosoti e okati kina noda vosoti koya e cala. Na vakadewa vaKirisi ni “veivosoti” ena iVolatabu, e kena ibalebale na nona “guilecava” e dua na cala e caka vua. Ni vakavulici ratou nona imuri o Jisu, e vakayagataka na vakatautauvata qo: “Ni vosota na neimami valavala ca, ni keimami sa vosoti ira kece era cala vei keimami.” (Luke 11:4) Me vaka na vakatautauvata ni dauveiqaravi tawayalololoma, e vakatauvatana o Jisu na veivosoti ina kena bokoci na dinau.—Maciu 18:23-35.\nNoda guilecava na cala e caka vei keda kei na noda sega ni sauma na ca, e vakaraitaka nida veivosoti. E tukuna na iVolatabu, ni yavu ni veivosoti dina na loloma, baleta “e sega ni katona na ca.”—1 Korinica 13:4, 5.\nNa veivosoti e sega ni\nVakadonuya na cala. E sega ni duavata na iVolatabu kei na rai, ni cala e yaco e sega ni dua na kena leqa.—Aisea 5:20.\nVakalecalecava na ka e yaco. E vosoti Tui Tevita o Jiova ena cala bibi e cakava, ia e sega ni taqomaki koya mai na kena revurevu. E volatukutukutaka kina o Jiova na ka e cakava o Tevita meda vuli kina nikua.—2 Samuela 12:9-13.\nVakalaiva eso tale mera rawaka vei iko. Kena ivakaraitaki, e dua e dinau vei iko, e vakasabusabutaka qai sega ni rawa ni sauma lesu me vaka e yalataka. E kere veivosoti. O rawa ni vosoti koya ni o sega ni katona na ca, o na sega ni kauta cake tiko ga mai na dinau, o na tukuna mada ga me kua ni sauma. Ia, o rairai vakatulewataka me kua ni dinau tale vei iko.—Same 37:21; Vosa Vakaibalebale 14:15; 22:3; Kalatia 6:7.\nTukuni me sega na kena yavu. O Jiova e sega ni vosoti ira era nakita nodra cala, era cala bibi ra qai sega ni vakaraitaka vakadodonu, era sega ni veisautaka nodra ivalavala, se ra sega ni kere veivosoti ena cala era cakava. (Vosa Vakaibalebale 28:13; Cakacaka 26:20; Iperiu 10:26) O ira qori era vakatokai mera meca ni Kalou, e vinakata o koya meda kua ni vosoti ira me vaka ga nona sega ni vosoti ira.—Same 139:21, 22.\nVakacava ke dua e vakalolomataki iko qai sega ni kere veivosoti se me tukuna ni cala o koya? E veivakasalataki na iVolatabu: “Mo biuta na cudru qai vakanadakuya na katakata.” (Same 37:8) Ke o vakadinata ni o cala, o na sega ni cudru tale tiko. Nuitaka na Kalou ni na lewai koya e cala. (Iperiu 10:30, 31) E veivakacegui dina ni na yaco na gauna sa na sega tale ni vakilai na rarawa se na mosi eda vakila ena gauna qo.—Aisea 65:17; Vakatakila 21:4.\nMo veivosoti ena veigauna. So na gauna ena sega ni gadrevi meda kere veivosoti, meda tukuna ga vakadodonu nida cala. E kaya na iVolatabu: “Mo kua ni cudru totolo, ni tiko na cudru e lomaseredra na lialia.”—Dauvunaua 7:9, ivakamacala e ra.\nMo veivosoti vakacava\nNanuma na ka e okati ena veivosoti. O sega ni vakadonuya na cala, o vakadinata ni yaco dina—mo guilecava ga.\nKila na yaga ni veivosoti. Ni o sega ni dau cudru se katona na ca ena vukei iko mo yalomalua, o na bulabula, o na marau tale ga vakalevu. (Vosa Vakaibalebale 14:30; Maciu 5:9) O koya e bibi sara, ena vosoti iko na Kalou.—Maciu 6:14, 15.\nMo veinanumi. Eda ivalavala ca kece. (Jemesa 3:2) Eda dau marautaka ni dua e vosoti keda, meda cakava tale ga qori vei ira na cala vei keda.—Maciu 7:12.\nMo yalorawarawa. Nida dau didivaka eso na ka lalai, meda muria mada ga na ivakavuvuli vakaivolatabu qo: “Moni dau yalorawarawa.”—Kolosa 3:13.\nKua ni lokuyara. Mo veivosoti vakatotolo ena gauna ga e yaco kina na leqa, ni o cakava qori o na sega kina ni dau cudru totolo.—Efeso 4:26, 27.\nVeimaliwai Vakacegu & Marau Vakabauta & Sokalou Saumi na Taro Vakaivolatabu\nBibi na Veivosoti\nE beci beka na lawa ni Kalou ena nona tukuna o Jisu vua na yalewa saqamua ni sa vosoti nona ivalavala ca?\nEso na ivalavala ca e ca sara?\nDikeva na ka e tukuna na iVolatabu ena sala me vosoti keda kina na Kalou.\niMeli iMeli Na Cava na Veivosoti?


The Fiji Times » Mateni ka ra tini sara ena laba mai Vutia\n28 November, 2018, 11:19 am\nNODA Railesu e na macawa oqo, e da na wilika kina na laba vakadomobula ena gauna e sa yavala mai kina na siviriti.\nNi tei wilika sara mada na i tukutuku ka a tabaki e na nomuni niusiveva oqo na i Taukei e na yabaki 1980:\nE rau a lauta mate e rua na cauravou, e na dua na veivala, ka a yaco mai na koro ko Muanaicake, Vutia, Rewa, e na bogi ni Lotulevu sa oti, e na gauna era a gunu siviriti tiko kina.\nOi rau ka mate ko Eroni Motoviti (yabaki 26) kei Tevita Kaloulevu (yabaki 17), ka rau lewenikoro ruarua ko Muanaicake.\nE rau lewe rua tale na cauravou ko Lepani Vuiyale mai Narocivo kei Peni Turaga, na taci Eroni, e rau a mavoa talega, ka rau cicivaki sara ki na valenibula Levu e Suva.\nA suka tale ko Turaga ni dua walega na siga na nona qaravi mai valenibula.\nSa tiko vakavesu e na gauna oqo e dua na cauravou mai Lomanikoro, Rewa, ka sa na beitaki tiko e na mataveilewai e na laba vakadomobula oqo.\nA nanumi me rairai ki na mataveilewai e na Vakarauwai sa oti, ia, ka sa bera tikoga ni lokuci e dua na tikinisiga me qai beitaki kina ni sa vakasokumuni na i tukutuku ni veika e a yaco e na bogi ni Lotulevu, ka ra vala kina mai Muanaicake.\nIa, na i tukutuku ka tauri e vaka koto oqo: A yaco e dua na veivala ka tini ki na veita mai Muanaicake, Vutia e na veimama ni 10 ki na 11 na kaloko e na bogi ni Lotulevu sa oti.\nE ratou a gunu tiko e lewe 10 na cauravou e na dua na ruku ni vuni maqo voleka ga ki nakoro, ka tekivu sara mai kina e dua na veiba, ka qai tini sara ki na veivala.\nE dua vei iratou na cauravou e a qai cici sara yani ki nakoro, la’ki dolava e dua na vale, taura mai na i sele kava, ka cici lesu tale ki na vanua era tiko mai kina na nona i tokani.\nE ratou a gunuva tiko na cauravou lewe 10 oqo e tolu na tavaya siviriti, ka volia ga yani e dua vei iratou.\nE dua ka gunu vata tale tikoga kei iratou ko Nikola Radrodro (yabaki 29), e kaya ni a lesu mai na siwa ka raici iratou na cauravou oqo ni ratou gunu tiko, ka mani lomana me sa tomani iratou yani, me rawa ni katakata na ketena e na nona vakabatabata toka mai wai.\nNi rauta na 10 na kaloko e a tubu cake e dua na veiba me baleta e dua na sere.\nA via vakamalumutaka na veiba ko Suliasi Tawake (yabaki 24), ka sega ni mani rawa, ka tucake e dua vei iratou na cauravou ka vacuki Tawake, biuta sara na vanua ko ya, ka qai basika tale ni sa kauta tu yani e dua na i sele kava.\nE na i tukutuku ka tauri mai vei ira na lewenikoro era a kaya ni lauta na domoi Eroni Motovili, ka qai mate sara kina ko Tevita Kaloulevu, ni a lauta na uluna ka mate talega.\nNa yacai koya ka veita ko Jone Tabaiwalu, (yabaki 22) mai Lomanikoro, Rewa ka sa rairai e na macawa sa oti, ki na mataveilewai mai Nausori ka sa tiko vakavesu e na gauna oqo, ka me na qai macala tale e dua na tikinisiga me na basika tale kina ki na mataveilewai.\nNi sa tataki rau oti na lewe rua ko koya, e a qai cici lesu tale yani ki nakoro, curu ki na valenisoqo ka ra tiko kina e so na turaga, ka sa tekivu me veiwaroyaka yani na nona i sele vei ira ka tiko e vaka, ka mavoa sara kina e dua vei ira.\nA qai tarovi rawa ga ko koya ni sa lutu mai ligana na i sele e na gauna e taceqe kina e na i kabakaba. E na gauna talega oqori era sa tekivu veitagicaki kina na marama, e na gauna era raica kina ni sa vana tu mai e na qavokavoka nei Tevita na dra e na loma ni vale.\nEra a cicivaki Tevita e so ki valenibula mai Wainibokasi, ka qai kau tale vaka ki na Valenibula Levu mai Suva, ni bera ni qai la’ki cavuka kina na nona i cegu.\nE kaya ko Nikola Radrodro ni a lesu tale ki nakoro me la’ki vakaraici Motovili, ia, ni sa sega ni raici koya rawa, e a gole lesu tale ki na vanua era gunu tiko kina vata kei na dua na cina benisini, ka raici Motovili sara ni sa davo tu vakatobuicu.\n“Au tara na ligana se sa yavala tiko na nona i cegu se sega, ka’u qai kila ni sega tale ni dua na i cegu e se yavala tiko.\n“Sa ciba sara tu ga e na gauna ko ya, ka sa robota wale tu ga na matana na nona dra mai na nona mavoa,” kaya o Radrodro.\nTomana ni gauna e laveta cake kina na uluna, e a qai kunea na mawe ni sele e na nona i tagitagi ka yacova sara yani na daligana i mawi, ka sa drodro vakayauyau tu ga mai kina na dra.\nA lesu tale ki nakoro ka ra mai kauta na yagoi Motovili.\nA qai la’ki tukuni vei ira na ovisa na laba vakadomobula oqo e na gauna e sa kau kina na yagoi Kaloulevu ki Wainibokasi. Era sa vaqaqa tikoga na ovisa e na gauna oqo na veika kece baleta na nodrau mate ko i rau na lewe rua kei iratou na a mavoa, e na laba ka kuruseta na noda Viti oqo.


NA TIKO MAI NA LEKUTU 18 FOV - A sa kaya vei Eroni ko - Bible Search\nNA TIKO MAI NA LEKUTU 17 NA TIKO MAI NA LEKUTU 19\nNA TIKO MAI NA LEKUTU 18\nA nodra cakacaka na bete kei na luve i Livai, 1-7. A nodra i votavota na bete, 8-19; na nodra na Livai, 20-24; kei nai votavota me ra solia vei ira na bete, 25-32.\n1A sa kaya vei Eroni ko Jiova, O iko kei ira na luvemu kei na mataqali ni nomu qase, dou na tarogi e na vuku ni cala kecega sa caka e na ka ni vale tabu: ia koi kemudou vata kei ira na luvemu, dou na tarogi e na vuku ni cala sa caka e na nomudou cakacaka vakabete. 2Ia na wekamu talega e na mataqali i Livai, a mataqali ni nomu qase, mo kauta vata kei iko, me ra tiko vei iko, ka qaravi iko; ia koi kemudou vata kei na luvemu, dou na dauveiqaravi e na mata ni vale ni vunau. 3Ia me ra qarava na ka ko sa lesia, kei na cakacaka e na Vale tabu taucoko: ia me ra kakua ga ni torova nai yaya ni tikina tabu kei nai cabocabo-ni-soro, me ra kakua kina ni mate, ko ira kei kemudou talega. 4Ia era na tiko vata kei iko, ka qarava na cakacaka ni vale ni veitavaki, ka ia na cakacaka kecega ni Vale tabu: ia me kakua ni torovi kemudou na tamata tani. 5Ia dou na qarava na cakacaka ni tikina tabu, kei na cakacaka ni cabocabo-ni-soro: me kakua tale ni cudruvi ko ira na Isireli. 6Ia koi au, raica, au sa kauti ira na wekamudou na Livai, maivei ira na Isireli: era sa soli vei kemudou mei solisoli, me nei Jiova, me kitaka na cakacaka ni vale ni veitavaki. 7Ia koi kemudou vata kei na luvemu, dou na kitaka na nomudou cakacaka vakabete e na ka kecega ni cabocabo-ni-soro, kei na ka mai loma ni lati; ia dou na qarava; au sa solia vei kemudou na cakacaka vakabete me cakacaka sa soli: ia na tamata tani sa torova ena vakamatei.\n8Sa kaya talega vei Eroni ko Jiova, Raica, au sa solia talega vei iko na cakacaka ni noqu i soro sa lavelaveti, io na ka kecega era vakatabuya na Isireli; au sa solia vei iko mei votavota, vei ira talega na luvemu, me kemudou ka tawa mudu. 9A ka oqo sa maroroi mai na bukawaqa me nomu e na veika sa tabu sara: a ka kecega era vakacabora, na nodra i madrali kecega e laukana, kei na nodra i soro kecega ni valavala ca, kei na nodra i soro kecega ni caka cala, era na solia vei au, ena tabu sara me nomu se me nodra na luvemu. 10Mo kania ga e na tikina tabu sara; ena kania na tagane kecega; sa vakatabui me kemu ga. 11Ia na ka oqo sa kemu; a nodra i soro sa lavelaveti sai solisoli, kei nai soro kecega ni Isireli sa yalovaki: au sa solia vei kemudou kei na luvemu tagane, kei na luvemu yalewa, me kemudou ka tawa mudu: ko ira kecega e na nomu vale sa savasava ena kana kina. 12A waiwai kecega e vinaka sara, kei na waini vinaka sara talega kei na witi vinaka sara, na kedrai sevu era sa vakacabora vei Jiova, au sa solia vei iko. 13Na vuana kecega sa dreu taumada e na nodra vanua, era sa kauta vei Jiova, ena nomu; ko ira kecega e na nomu vale sa savasava ena kana kina. 14A ka kecega era sa vakatabuya na Isireli e na bubului, ena nomu. 15A ulumatua ni ka kecega, era sa kauta vei Jiova, se tamata se manumanu e yavai va, ena nomu: ia na ulumatua ni tamata mo volia sara ga, ka volia talega na ulumatua ni manumanu e yavai va sa sega ni savasava. 16Ia na ka me voli, ni sa vula dua mo volia, me vaka na ka ko sa lewa, me lima na sikeli siliva, me vaka na sikeli ni tikina tabu, (o koya sa ruasagavulu na kera). 17Ia na ulumatua ni pulumokau, se na ulumatua ni sipi, se na ulumatua ni me, mo kakua ni volia; era sa tabu: mo kureitaka ga na kedra dra ki nai cabocabo-ni-soro, ka vakama na kedra uro me ka sa vakacabori e na bukawaqa, me ka boi vinaka vei Jiova. 18Ia ena kemu ga na lewedra; me vaka na serena sa yalovaki, kei na tabana i matau, ena kemu. 19Ai soro kecega sa lavelaveti e na ka tabu, era sa vakacabora vei Jiova na Isireli, au sa solia vei iko kei ira na luvemu tagane, kei na luvemu yalewa, me kemudou ka tawa mudu: oqo na veiyalayalati sa caka e na masima me tawa mudu e na mata i Jiova, vei iko kei ira talega na nomu kawa.\n20Sa kaya talega vei Eroni ko Jiova, Ko na sega ni vakaivotavota e na nodra vanua, ia ena sega ni nomu i votavota e na kedra maliwa: au sa nomu tikina koi au, kei na nomu i votavota e na kedra maliwa na Isireli. 21Ka raica, ka'u sa solia vei ira na mataqali i Livai nai katini ni nodra ka kecega na Isireli me nodra i votavota, mei sau ni cakacaka era kitaka, io na cakacaka ni vale ni veitavaki. 22Me ra kakua ni toro tale emuri ki na vale ni veitavaki ko ira na Isireli, de ra cudruvi e nai valavala ca, ka mate. 23Ia ko ira na Livai, era na kitaka na cakacaka ni vale ni veitavaki, ka ra na tarogi ni ra caka cala: sa kenai lesilesi ka sega ni mudu e na nomudou veitabatamata, me kakua na nodra i votavota e na kedra maliwa na Isireli. 24Ia nai katini ni nodra ka na Isireli, era vakacabora mei soro e lavelaveti vei Jiova, au sa solia vei ira na Livai me kedrai votavota: o koya ka'u sa kaya kina vei ira, Me kakua na nodra i votavota e na kedra maliwa na Isireli.\n25A sa kaya vei Mosese ko Jiova, 26Ia mo kaya vei ira na Livai, Ni dou sa kauta nai katini ni nodra ka na Isireli, ko koya ka'u sa solia vei kemudou maivei ira me nomudou i votavota, dou na qai vakacabora vei Jiova mei soro e lavelaveti, nai katini ni kenai katini. 27Ia na nomudou i soro e lavelaveti ena nanumi vei kemudou, me vaka sa sila mai na rara ni buturaki sila, kei na waini sa sinai kina nai keli-waini. 28Sa vakakina, dou na vakacabora talega vei Jiova nai soro e lavelaveti, mai na nomudou i katini kecega ni ka dou sa rawata maivei ira na Isireli; ia dou na solia maikina vei Eroni na bete nai soro e lavelaveti vei Jiova. 29Mai na ka kecega sa soli vei kemudou, dou na vakacabora maikina nai soro kecega e lavelaveti vei Jiova, io mai na ka kecega e vinaka sara, ia na tikina sa tabu. 30Mo kaya talega vei ira, Ni dou sa lavelaveta maikina na kena ka vinaka sara, ena qai nanumi vei ira na Livai, me vaka sa sila mai na rara ni buturaki sila kei na waini mai nai keli-waini. 31Ia dou na kania e na tikina kecega, oi kemudou kei ira na nomudou lewe-ni-vale: ni sai sau ni nomudou cakacaka e na vale ni veitavaki. 32Ia dou na sega ni cudruvi kina e nai valavala ca, ni dou sa vakacabora na kena e vinaka sara: dou na sega talega ni vakatawasavasavataka na nodra ka tabu na Isireli, de dou mate.


Cakacaka 5 | iVolatabu ena Internet | Vakadewa ni Vuravura Vou\nNodra Cakacaka na Yapositolo 5:1-42\nAnanaiasa kei Savaira (1-11)\nLevu nodratou cakamana na yapositolo (12-16)\nRatou vesu, ratou sere (17-21a)\nKau tale e matadra na Sanadrini (21b-32)\n‘Talairawarawa vua na Kalou sega vua na tamata’ (29)\niVakasala nei Kamelieli (33-40)\nVunau e veivale (41, 42)\n5 E volitaka tale ga e dua na tikiniqele e dua na turaga na yacana o Ananaiasa kei Savaira na watina. 2 Ia e vunitaka e dua na iwase ni ilavo e rawa mai kina, e kila tale ga qo o watina, qai kauta na kena vo me lai solia vei ratou na yapositolo.+ 3 Mani kaya o Pita: “Ananaiasa, cava e vakadoudoutaki iko kina o Setani mo lasutaka+ na yalo tabu,+ mo qai vunitaka e dua na iwase ni isau ni tikiniqele? 4 Ni se bera ni volitaki na qele, a sega ni nomu tu ga na kena lewa? Ia ni sa volitaki, sega beka ni o lewa tiko ga na kena ilavo? Na cava e uqeta na lomamu mo cakava kina na ka qo? O sega ni lasutaka na tamata, o lasutaka sara ga na Kalou.” 5 E cibati koya sara ga o Ananaiasa mani mate. Dua na ka nodra rere o ira na rogoca na kena itukutuku. 6 Era qai tucake na cauravou, era vivigi koya ena isulu, era kauti koya i tuba qai buluta. 7 Oti e rauta ni tolu na aua sa qai lako mai o watina, e sega ni kila na ka e yaco. 8 Qai kaya vua o Pita: “Tukuna mada vei au, qo na levu ni ilavo drau volitaka kina na tikiniqele?” Sauma o yalewa: “Io, qori sara ga.” 9 E mani kaya o Pita: “Na cava drau nakita kina mo drau vakatovolea na yalo i Jiova?* Raica, era sa tu e matanikatuba o ira na buluti watimu, era na kauti iko yani.” 10 Gauna vata ya e cibati koya yani e yavana mani mate sara. Nira lesu mai na cauravou, era raica ni sa mate tale tu ga. Era kauti koya, ra lai buluti koya ena yasa i watina. 11 Dua na ka nodra rere na lewe ni ivavakoso kece kei ira na rogoca na kena itukutuku. 12 Ia eratou tomana voli ga na yapositolo na nodratou cakamana kei na nodratou cakava na ka e veivakurabuitaki vei ira na lewenivanua,+ eratou dau soqoni vata tale ga ena lomavata ena Varada i Solomoni.+ 13 Eso vei ira era sega sara ga ni doudou mera tomani ratou na tisaipeli, ia e levu na lewenivanua era dokai ratou. 14 Kena ikuri, e tubu tiko ga na kedra wiliwili era vakabauta na Turaga, e levu na tagane kei na yalewa.+ 15 Era kauti ira mai na tauvimate, era vakadavori ira ena idavodavo lalai kei na ibe ena yasa sara ga ni nodra sala lelevu, me bau vakaruguta mada ga eso na iyaloyalo kei Pita ni tavali.+ 16 Era tabili tale ga mai na ilala levu ena koro volekati Jerusalemi. Era kauti ira mai na tauvimate kei ira na curumi yalo velavela, era qai vakabulai kece. 17 Ia e tucake na bete levu kei ira na Setoki* era tiko vata kei koya ni sa tuburi ira mai na yalovuvu. 18 Era vesuki ratou na yapositolo ra qai biuti ratou ina valeniveivesu.+ 19 Ia ena bogi e dolava na katuba ni valeniveivesu+ na agilosi i Jiova,* e kauti ratou mai tuba qai kaya: 20 “Dou lako, dou lai duri ena valenisoro, dou tukuna tiko ga vei ira na lewenivanua na ka e baleta na bula qo.” 21 Ni ratou rogoca oti qo, eratou curu ina valenisoro ni kida na mataka, eratou veivakavulici sara. Ni yaco yani na bete levu kei ira na nona ilala, eratou kaciva sara na Sanadrini kei ira kece na qase era luvei Isireli, oti eratou talatala i valeniveivesu me ratou kau mai na yapositolo. 22 Ni ratou yaco yani na yadra, eratou sa yali e valeniveivesu na yapositolo, ratou mani lesu me ratou lai tukutuku. 23 Eratou kaya: “Keitou raica ni loka vinaka tu na valeniveivesu, era duri tu e mata ni katuba na yadra, ia ni keitou dolava yani, e sega ni dua e tu kina.” 24 Ni rogoca qo na ivakatawa ni valenisoro kei ira na iliuliu ni bete, era veilecayaki sara ga ra qai vaqaqa se na tini i vei na ka e yaco ya. 25 Ia e lako mai e dua qai kaya vei ira: “Raica, o iratou dou biuta i valeniveivesu eratou sa vunau tale tiko vei ira na lewenivanua ena valenisoro, eratou veivakavulici tale ga.” 26 E qai lako yani na ivakatawa kei ira nona yadra ra qai kauti ratou mai, era sega ga ni voravora vei ratou nira rerevaki ira na lewenivanua de ra vakaviriki ira ena vatu.+ 27 Era mani kauti ratou mai me ratou mai duri ena mata ni Sanadrini qai vakatarogi ratou na bete levu. 28 E kaya: “Keimami a vakaroti kemudou matua mo dou muduka nomudou veivakavulici tiko ena yaca qori,+ raica, dou sa vakasinaiti Jerusalemi ena nomudou ivakavuvuli, dou qai saga me tarogi vei keimami na dra ni tamata qo.”+ 29 Mani sauma o Pita kei ratou na vo ni yapositolo: “E dodonu me keitou talairawarawa ga vua na Kalou ni iliuliu, sega vua na tamata.+ 30 Na nodra Kalou na tukada a vakaturi Jisu, o koya dou vakamatea, dou qai vakaliliga ena kau.*+ 31 A vakacerecerei koya na Kalou ena ligana imatau+ me iLiuliu Levu,+ me iVakabula,+ mera veivutuni kina na Isireli, me vosoti tale ga na nodra ivalavala ca.+ 32 O keitou na ivakadinadina ni ka qo,+ vaka kina na yalo tabu,+ e solia na Kalou vei ira era talairawarawa vua ni nodra iliuliu.” 33 Dua na ka nodra cudru nira rogoca ya, era vinakata sara ga mera vakamatei ratou. 34 Ia e tucake ena Sanadrini e dua na Farisi na yacana o Kamelieli,+ e qasenivuli ni Lawa, ra dau dokai koya na lewenivanua kece. E vakarota me ratou kau mada vakalekaleka i tuba na yapositolo. 35 E qai kaya vei ira: “Kemuni na Isireli, ni qarauna vinaka na ka oni via cakava vei ratou qo. 36 A basika ena dua na gauna o Ceuta, e kaya ni dua na ka o koya, era muri koya sara e dua na ilala e rauta nira le 400. Ia e qai vakamatei, ra dui se o ira na muri koya tiko, mai tini botoilevu yani na nodra sasaga. 37 Oti, e basika o Jutasa na kai Kalili ena gauna ni volayaca, e vakamuai ira e dua na ilala levu mera muri koya. Ia e qai mate, ra dui veiseyaki kina na muri koya voli. 38 O koya gona, au kaya vei kemuni moni kua ni vakasagai ira qo, ni laivi ira ga. Ke vu vakatamata na nodra sasaga se nodra cakacaka, ena tini koso ga, 39 ia ke vakavuna na Kalou, oni na sega ni tarova rawa.+ De oni sega ni kila ni oni sa veivala tiko kei na Kalou.”+ 40 Era mani rogoci koya ena vuku ni nona ivakamacala, ia era kacivi ratou na yapositolo, warolaki ratou,+ ra qai vakaroti ratou me ratou kua tale ni vosa ena yaca i Jisu, oti era sa qai laivi ratou me ratou lako. 41 Eratou mani biubiu mai na matadra na Sanadrini. Dua na ka nodratou marau+ ni vakadonuya na Kalou me ratou vakacacani ena vuku ni yaca i Jisu. 42 Ena veisiga, ena valenisoro kei na veivale tale ga,+ eratou sega ni cegu ena nodratou veivakavulici kei na nodratou vunautaka na itukutuku vinaka kei Jisu, o koya na Karisito.+\n^ Raica na vmr ni Mac 3:7.


Era Qarava Vakacava na Qase na iVavakoso ni iVakadinadina i Jiova?\nE sega ni saumi na neimami italatala. Keimami muria ga na veika a caka ni se qai tauyavu na ivavakoso vaKarisito, era lesi na ivakatawa era rawata na ivakatagedegede mera “vakatawa na ivavakoso ni Kalou.” (Cakacaka 20:28) Qo o ira na tagane matua vakayalo era liutaki keda ena ivavakoso. Era sega ni veivakatawani ‘ena voraki, ena yalo ga e vinakata; sega ena yalo kocokoco, ena yalo ga e marautaka.’ (1 Pita 5:1-3) Na itavi cava era qarava?\nEra karoni keimami, taqomaki keimami tale ga. Era dau veidusimaki qai taqomaka vakayalo na ivavakoso na qase. Era kila ni vakacolati ira ena itavi bibi qo na Kalou, era sega gona ni vakacolasau vei ira na nona tamata. Ia era taqomaka neimami bula vakayalo ra qai vinakata me keimami marau. (2 Korinica 1:24) Me vaka na ivakatawa ni sipi e solia nona vinaka me karona nona sipi, era saga na qase mera kilai ira yadua na lewe ni ivavakoso.—Vosa Vakaibalebale 27:23.\nEra vakavulici keimami ena sala me caka kina na loma ni Kalou. Era veivakavulici ena soqoni e veimacawa na qase me vakaukauataka neimami vakabauta. (Cakacaka 15:32) Era liu tale ga ena cakacaka vakavunau na tagane yalodina qo, keimami cakacaka vata ra qai vukei keimami ena veibasoga kece ni cakacaka vakaitalatala.\nEra dau veivakayaloqaqataki. Nira kauaitaka neimami bula vakayalo na qase, era dau sikovi keimami e vale se neimami Vale ni Soqoni mera veivukei ra qai veivakacegui ena nodra vakayagataka na iVolatabu.—Jemesa 5:14, 15.\nEso na qase ni ivavakoso era cakacaka saumi qai tu na nodra icolacola vakavuvale. Qori ena vinakati tale ga kina nodra gauna. E dodonu mera rokovi na tagane gugumatua qo.—1 Cesalonaika 5:12, 13.\nNa cava na nodra itavi na qase ni ivavakoso?\nEra vakaraitaka vakacava na qase nira kauaitaki keimami?\nO cei e rawa ni veiqaravi? Na ivakatagedegede vakaivolatabu mera rawata na qase kei na dauveiqaravi ni ivavakoso e vakamacalataki ena 1 Timoci 3:1-10, 12, kei na Taito 1:5-9.\niMeli iMeli Era Qarava Vakacava na iVavakoso na Qase?


NA TIKO MAI NA LEKUTU 30 FOV - A sa vosa ko Mosese vei - Bible Search\nNA TIKO MAI NA LEKUTU 29 NA TIKO MAI NA LEKUTU 31\nNA TIKO MAI NA LEKUTU 30\nMe vakabau ga na bubului, 1,2. A bubului ni goneyalewa, 3-5. A bubului ni yalewa sa vakawati, 6-8. A bubului ni yada, 9-16.\n1A sa vosa ko Mosese vei ira na turaga ni nodra veimataqali na Isireli, ka kaya, Sa vakaoqo na ka sa vakarota ko Jiova: 2Kevaka sa yalayala vei Jiova e dua na tamata, se bubului me vauci kina na yalona; me kakua ni lasutaka na nona vosa; me vakayacora na ka kecega sa cavuta na gusuna.\n3Ia kevaka sa yalayala vei Jiova e dua na yalewa, ka vauci koya kina ni sa goneyalewa, ka sa tiko e na vale i tamana; 4a sa rogoca na nona yalayala ko tamana, kei na nonai vau sa vauca kina na yalona, a sa galu kina vei koya ko tamana: me qai dei ga na nona yalayala kecega, ka na dei talega nai vau kecega sa vauca kina na yalona. 5Ia kevaka sa vakadaroya ko tamana e na siga sa rogoca kina; ena qai sega ni dei e dua na nona bubului, se nonai vau sa vauca kina na yalona: ena sega talega ni cudruvi koya kina ko Jiova, ni sa vakadaroya ko tamana.\n6Ia kevaka sa vakawati dina, ni sa yalayala ko koya, se ni sa cavuta vakailoa e dua na ka na gusuna me vauca kina na yalona; 7a sa rogoca na watina, ka galu kina vei koya e na siga sa rogoca: ena qai dei na nona yalayala, ka dei na nonai vau sa vauca kina na yalona. 8Ia kevaka sa vakadaroya na watina e na siga sa rogoca kina; sa na qai vakatawayagataka ko koya na nona yalayala, kei na ka sa cavuta vakailoa na gusuna me vauca kina na yalona: ena sega talega ni cudruvi koya kina ko Jiova.\n9Ia na nona yalayala kecega na yada, kei koya sa veibiu kei na watina, sa vauca kina na yalona, ena dei ga vua.\n10Ia kevaka sa yalayala e na vale ni watina, se sa vauca na yalona e nai vau ni sa bubului; 11a sa rogoca na watina, ka galu kina vei koya, ka sega ni vakadaroya: ena qai dei ga na nona yalayala kecega, ka dei talega nai vau kecega sa vauca kina na yalona. 12Ia kevaka sa vakadaroya sara na watina e na siga sa rogoca kina; ena qai sega ni dei na ka kecega sa cavuta na gusuna e na vuku ni nona yalayala, se na ka sa vauca kina na yalona: sa vakadaroya ga na watina; ena sega talega ni cudruvi koya kina ko Jiova. 13A yalayala kecega, kei na bubului kecega sa vauci kina me vakamalumalumutaka na yalona, ena vakataudeitaka na watina, se na vakadaroya na watina. 14Ia kevaka sa galu sara kina na watina e na veisiga; sa qai vakataudeitaka ko koya na nona yalayala kecega, kei na nonai vau kecega sa tu vua: sa vakataudeitaka ko koya, ni sa galu vua e na siga ka rogoca. 15Ia kevaka sa rogoca mada ka sa vakadaroya sara emuri; ena qai cudruvi ko koya e na vuku ni nona cala na yalewa.\n16Oqo nai lesilesi sa vakarota vei Mosese ko Jiova, e na vuku ni tagane kei na watina, e na vuku talega ni tamata kei na luvena yalewa ni sa goneyalewa e na vale i tamana.


Na Kedra I Wiliwili, chapter 32 of the Fijian Bible - with audio narration\nA sa yaco o ira na luvei Rupeni kei ira na luvei Kata era sa taukena e oba vaka oba na manumanu; ia ni ra sa raica na vanua o Jaseri kei na vanua o Kiliati, ni rau sa vanua vinaka dina sara ga ni susu manumanu.\n2 O ira na luvei Kata kei ira na luvei Rupeni era sa lako mai ka mai vosa vei Mosese, kei Iliesa na bete, kei ira talega nai liuliu vei ira nai soqosoqo, ka tukuna,\n3 "O Ataroci, Tiponi, Jaseri, Nimirai, Esiponi, Iliale, Sepami, Nipo kei Pioni,\n4 "Na veimatanitu ka vakadrukai ira o Jiova e na matadra na i vavakoso e Isireli, e vanua ni susu manumanu, ia e sa bini kasauru tu oqo vei keimami na nomu tamata na manumanu."\n5 E ra sa mani tukuna, "Kevaka me keimami kune loloma e matamuni, mo ni solia mada na vanua oqo vei ira na nomu tamata me ra taukena. Ni kakua ni kauti keimami ki na tai kadua ni Joritani."\n6 A sa tukuna o Mosese vei ira na luvei Kata kei ira na luvei Rupeni: "Me ra lako li kina i valu na wekamu ia o iko mo dabedagese tiko ga eke?\n7 "Na cava o vakayalolailaitaka kina na yalodra na Isireli me ra lako yani kina vanua sa solia oti vei ira o Jiova?\n8 "Sai koya oqo na ka era a cakava na nomuni qase ena noqu a talai ira mai Ketesa Parinea me ra laki vakaraica na vanua.\n9 "E na nodra a lako cake yani kina Buca o Esikoli ka raica na vanua, era sa vakayalolailaitaka na yalodra na Isireli, ka ra a sega ni mani lako rawa sara kina vanua sa solia oti vei ira o Jiova.\n10 "A sa waqa mai kina na cudru i Jiova e na siga o ya, ka mani bubului kina o Koya, ka tukuna,\n11 'E dina ni na sega ni dua na tamata ka lako cake mai Ijipita, vei ira era sa sivia na yabaki ruasagavulu ka lako cake, me ra na raica na vanua Au sa bubuluitaka oti vei Eparama, Aisake, kei Jekope, baleta ni ra a sega ni vakamuri Au taucoko mai na vu ni yalodra,\n12 'E vakavo ga o Kelepi na luvei Jefune, na Kenisaiti, kei Josua na luvei Nuni, ni rau sa vakamuri Jiova dina sara ga.'\n13 "A sa waqa na cudru i Jiova vei ira na Isireli, ka sa qai vakayacora me ra lako wavokita tu na vanua liwa me vasagavulu na yabaki, me yacova ni ra sa kawaboko taucoko na kawa tamata era a caka ca e na mata i Jiova.\n14 "Ka raica! O ni sa tubu cake mo ni baci sosomitaki ira na nomuni qase, na kawa ni tamata caka ca, ka o ni sa vakalevutaka tikoga na cudru katakata i Jiova vei Isireli.\n15 "Kevaka o ni na vuki tani mai na nomuni muri Koya, e na baci biuti ira tale vakadua o Koya e na vanua liwa, ia oi kemuni o ni na vaqeavutaki ira taucoko na tamata oqo."\n16 Era sa qai toro voleka mai vei koya ka tukuna: "Keimami na tara e ke e so na bai ni sipi me baleti ira na neimami manumanu, kei na veikoro me baleti ira na luvei keimami,\n17 "Ia oi keimami, keimami na vakaiyaragi tu, me keimami liutaki ira yani na Isireli me yacova ni keimami sa kauti ira mai kina nodra vanua; o ira na luvei keimami era na tiko e na veikoro e vakabai baleti ira na i taukei ni vanua o ya.\n18 "Keimami na sega ni lesu tale kina neimami vale me yacova ni ra sa rawata taucoko na nodra i votavota o ira na Isireli.\n19 "Baleta ni keimami na sega ni votai vata kei ira e na yasana kadua ni Joritani ka tete yani, ni neimami i votavota e sa lutu mai vei keimami e na tokalau ni vanua o Joritani. "\n20 Sa qai tukuna vei ira o Mosese: "Kevaka dou na cakava na ka oqo, ka dou vakaiyaragitaki kemudou e na mata i Jiova me baleta na i valu,\n21 "Kei ira taucoko na nomudou tamata vakaiyaragi ni ra takosova na Joritani e na mata i Jiova me yacova ni sa vakasavi ira tani na Nona meca o Koya e matana,\n22 "Kei na vanua ni sa vakamalumalumutaki e na mata i Jiova, ia, ni sa oti o ya, o ni na qai lesu tale mai ka o ni sa na sega ni cala e na mata i Jiova kei na mata i Isireli; e sa na qai nomuni na vanua oqo e na mata i Jiova.\n23 "Ia kevaka o ni na sega ni cakava vakakina, mo ni nanuma oqo, o ni sa i valavala ca vei Jiova; ka mo ni kila ni na talevi kemuni tale na nomuni cala.\n24 "Mo ni tara na veikoro me nodra na luvemuni kei na bai me baleta na nomuni sipi, ka mo ni cakava na ka sa vosataka na gusumuni."\n25 Ia o ira na luvei Kata kei ira na luvei Rupeni era sa vosa vei Mosese ka tukuna: "Oi keimami na nomuni tamata vakarorogo keimami na cakava na ka sa tukuna vei keimami na neimami turaga i liuliu.\n26 "O ira na neimami lalai, na wati keimami, na neimami qele ni sipi, kei ira na neimami manumanu kecega era na tiko mai keya e na veikoro e Kiliati;\n27 "Ia oi keimami na nomuni tamata keimami na takoso yani ki tai kadua, o ira kece na tamata era sa vakaiyaragi tu kina i valu, e na mata i Jiova mera vala, me vaka sa tukuna na noqu turaga."\n28 Sa qai vakatauca o Mosese na nona lewa me baleti ira kivei Iliesa na bete, vei Josua na luve i Nuni, vata kei ira na qase i liuliu mai na veiyavusa e Isireli.\n29 Sa qai tukuna vei ira o Mosese: "Kevaka era sa takosova rawa na Joritani kei kemudou o ira na luvei Kata kei ira na luvei Rupeni, o ira kece era vakaiyaragi tu kina i valu e na mata i Jiova, sa na vakamalumalumutaki na vanua e matamuni, mo ni na qai solia vei ira na vanua o Kiliati me ra taukena.\n30 "Ia kevaka era mani sega ni takoso rawa kei kemudou ka vakaiyaragi tu, e na qai so na vanua e na kemudou maliwa me ra taukena e na vanua o Kenani."\n31 Era sa qai sauma yani o ira na luve i Kata kei ira na luve i Rupeni, ka vaka: "Me vaka sa vosa o Jiova vua na nona tamata, keimami na kitaka vakakina.\n32 "Keimami na takoso yani ka vakaiyaragi tu e na mata i Jiova kina vanua o Kenani, ia na neimami i votavota keimami sa taukena e na yasa ni Joritani oqo e na neimami tikoga."\n33 A sa mani solia o Mosese vei ira na luvei Kata, kei ira na luve i Rupeni, kei na veimama ni yavusa i Manasa na luve i Joseva, na matanitu i Sioni na nodra tui na Amoraiti kei na tui o Oki na tui Pasani, na vanua kei na kena veikoro e na i yalayala ni vanua, na veikorokoro ka ra wavolita tu na vanua taucoko.\n34 Ia o ira na luve i Kata era sa tarai Tiponi kei Ataroci kei Aroeri,\n35 O Atoroci kei Sofani o Jaseri kei Jokabea,\n36 Peci Nimira kei Peci Arani, era koro vakabai, ka vei bai ni sipi.\n37 O ira na luve i Rupeni era sa tarai Esiponi kei Ilialei kei Kirijaceimi,\n38 O Nipo kei Pali Meoni (sa veisautaki na yacadra) kei Sipima; ka ra sa vakatoka tale e so na yaca kina veikoro era sa tara.\n39 A ra sa lako na luve i Makiri na luvei Manasa ki Kiliati ka taura, ka vakasavi ira tani na Amoraiti era tiko kina.\n40 A sa mani soli Kiliati o Mosese vei Makiri na luvei Manasa, ka sa mani vakaitikotiko kina o koya.\n41 A sa lako talega o Jairi na luve i Manasa ka taura e so na koro lalai, ka vakatokai ira me o Avoci Jairi.\n42 Sa qai lako yani o Nopa ka tauri Kenaci kei na kena veikoro, ka vakatoka me o Nopa, me rau veiyacani ga.


Era Veivuke na iVakadinadina e Itali Vei Ira na Tiko Volekati Ira\nVeivuke Vei Ira na Lewenivanua\nWILIKA ENA VOSA Afrikaans Albanian Amharic Arabic Armenian Azerbaijani Basque Batak (Toba) Bislama Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch English Finnish Fon French Galician Georgian German Greek Gun Haitian Creole Hebrew Hungarian Iloko Indonesian Isoko Italian Japanese Kinyarwanda Kirghiz Kirundi Kongo Korean Lingala Lithuanian Malagasy Malay Malayalam Myanmar Nahuatl (Huasteca) Ndebele (Zimbabwe) Norwegian Otetela Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Setswana Shona Slovak Slovenian Spanish Swahili Swedish Tagalog Tahitian Tarascan Telugu Thai Turkish Ukrainian Valencian Vietnamese Yoruba vakaViti\nEra Veivuke na iVakadinadina i Jiova e Itali Vei Ira na Tiko Veitikivi\nDonuya na icavacava ni Noveba, 2016, dua na ka na bi ni uca ena noca kei Itali. E luvu kina eso na koro ena sauca ni tauni o Moncalieri. Eso na vanua e 1.6 na fiti na cere ni wai. Tukuni ena dua na niusiveva: “Suasua ga na ka kece.” Rauta ni le 1,500 na vakaitikotiko kina era tokitaki ira na vakailesilesi. E totolo tale ga nodra veivuke na dauveivueti e sega kina ni dua na vakacalaka. Ia e levu na vuvale e vakacacani na ka era taukena.\nCakacakavata ena Vakacoko\nE totolo ga nodra veivuke na tacida ena vakacoko. Era vukei ira na dui vuvale me kau laivi na soso kei na benu e kumuni yani ena nodra vale, maroroi tale ga na iyaya ni vale kei na so na ka era taukena. Nira kau iyaya tiko yani ni vakacoko kei na kakana katakata e dua na timi ni vakacoko, ra donuya sara e dua gaunisala e sogo tu. Ia e vakadonui mera takoso nira kauta tiko eso na ka mera vukei kina eso na vuvale. O ira na bolecakacaka era vukei ira na tacida era vakaleqai, wili kina o ira na tiko veitikivi e duidui nodra vakabauta.\nKena ivakaraitaki, e luvu na rumu ni dua na tabavale taucoko. Nira pamutaka laivi na wai na dauveivukei, ra veivuke sara e levu na tacida vua e dua na tacida o Antonio kei nona vuvale me kau laivi na benu ena rumu qori. Oti era samaka tale ga na iyatuvale era tiko e kea. Era yatuni na tacida ra qai veivuketaka na sasamaki, ena loma ni vica ga na aua e lala sara ga na rumu qori. Era taleitaka kece na tiko ena iyatuvale qori nodra veivuke na tacida. E vakaitikotiko e kea o Viviana, e torovi wati Antonio qai vakavinavinaka ena luluvu: “Kerekere vakasavuya neimami vakavinavinaka kece vei ira na tacimu vakayalo. E sega ni vakatauvatani rawa na ka oni cakava!”\nE vakacacani vakalevu ena waluvu e dua na koro. Era raica toka na vakaitikotiko e kea nodra veivuke na tacida vei ira na vakaleqai. Qori e uqeti ira sara ga, eso gona vei ira era veivuke vei ira na tacida, ra qai marautaka mera muria nona veidusimaki o koya e liutaka tiko na cakacaka.\nVakavinavinakataki na “Veivuke Levu”\nDua na turaga e vakacacani vakalevu nona vale, e lomoci tale ga ena soso nona qarati ni motoka. Dua na ka nona qoroi ratou na le walu na tacida nodratou sega ni cegu ni samaka nona qarati me va na aua. E vakaraitaka nona vakavinavinaka ni mokoti ratou, e biuta tale ga ena internet nona vakavinavinaka ena nodratou “veivuke levu.”\nE kaya e dua na tacida: “Keimami vukea e vica vata era sega ni iVakadinadina i Jiova era tiko voleka, levu era sa yabaki 80 vakacaca. Eso era luluvu nira vakavinavinakataka na ka keimami cakava.” Dua vei ira qori e lotu Katolika, na levu ni nona vakavinavinaka e kaya me baleti ira na tacida: “Dua na ka totoka au raica se mani vakacava na duidui ni noda vakabauta vakalotu, eda saga ga meda veivukei.” Dua tale na turaga e kaya: “Au dau kilai kemuni tu ga ena nomuni dau gole e veivale ena veimataka ni Sigatabu, au sega ni kila ni oni dauveivuke tale ga va qo.”\nCava e Kaya na iVolatabu me Baleta na Leqa Tubukoso?\nE itotogi ni Kalou? E vukei ira na vakaleqai ena leqa tubukoso na Kalou?\niMeli iMeli Era Veivuke na iVakadinadina i Jiova e Itali Vei Ira na Tiko Veitikivi